JOHOR BAHRU, 16 Julai- Wanita yang dipercayai memukul suaminya sehingga mati di sebuah flat di Taman Daya, di sini pagi semalam, direman tujuh hari hingga 22 Julai untuk membantu siasatan.

Perintah reman dikeluarkan Penolong Kanan Pendaftar Mahkamah Majistret Johor Bahru, Melody Woon Sze Mun."Perintah reman bagi membolehkan siasatan dibuat mengikut Seksyen 302 Kanun Keseksaan.Bagi kes positif dadah, wanita itu turut disiasat mengikut Seksyen 15(1)(a) Akta Dadah Berbahaya 1952," kata beliau.

(Wanita disyaki bunuh suami direman bantu siasatan)

Semalam, Ketua Polis Johor Bahru Selatan, ACP Raub Selamat dalam kenyataan berkata, mangsa berusia 44 tahun cedera di muka dan kepala dipercayai diserang dengan objek tumpul.

Suspek mempunyai tiga rekod jenayah lampau iaitu dua kes dadah dan satu kes jenayah mendatangkan cedera.Semasa kejadian suspek dipercayai berada bawah pengaruh dadah.


Rakan wanita disyaki bunuh suami ditahan

JOHOR BAHRU, 16 Julai- Seorang lelaki warga tempatan yang merupakan rakan kepada wanita disyaki membunuh suaminya ditahan bagi membantu siasatan.Menurut kenyataan Ketua Polis Johor Bahru Selatan, ACP Raub Selamat, lelaki berusia 52 tahun itu ditahan di Majidee, Johor Bahru pada pukul 10 malam tadi.

Berita berkaitanWanita disyaki bunuh suami direman bantu siasatan"Suspek positif dadah jenis methamphetamine dan amphetamine, serta mempunyai lima rekod lampau, iaitu dua berkaitan dadah, dua lagi jenayah dan satu kes jenayah komersial."Dia direman tujuh hari bermula hari ini hingga 22 Julai mengikut Seksyen 117 Kanun Prosedur Jenayah," kata beliau.

(Lokasi kejadian, rakan wanita disyaki bunuh suami turut ditahan)


12 keping foto termasuk kunci kereta Ferrari dirakam di rumah SM Faisal - Jurufoto polis

KUALA LUMPUR, 16 Julai- Seorang jurufoto polis memberitahu Mahkamah Majistret di sini semalam bahawa beliau telah mengambil 12 keping gambar lokasi tempat kejadian dan satu kunci kereta Ferrari di sebuah rumah didiami ahli perniagaan Datuk SM Faisal SM Nasimuddin dan bekas isterinya, di Desa Sri Hartamas, di sini tujuh tahun lepas.Koperal Muhamad Shahmi Yusof, 37, dari Cawangan Fotografi (D6) Bahagian Teknik, Bahagian Siasatan Jenayah, Ibu Pejabat Polis Daerah (IPD) Brickfields, berkata kesemua gambar itu dirakam pada 27 November 2015 selepas beliau menerima arahan daripada pegawai penyiasat kes itu iaitu Inspektor Rosnani Ramli.“Saya bersama pegawai penyiasat Inspektor Rosnani telah pergi ke rumah tersebut. Saya telah mengambil sebanyak 11 keping gambar tempat kejadian dan satu gambar barang kes. Saya menggunakan kamera jenis digital Canon EOS model 60D dan imej-imej gambar disimpan di dalam kad memori,” katanya.Saksi pendakwaan ketiga itu berkata demikian semasa membacakan pernyataan saksinya dalam perbicaraan kes SM Faisal yang didakwa menyebabkan kecederaan terhadap bekas isterinya, Emilia Hanafi.Ketika pemeriksaan utama oleh Timbalan Pendakwa Raya Nur Aishah Ahmad Zakiuddin, saksi itu berkata antara gambar-gambar yang diambil adalah bahagian hadapan rumah, ruang menonton televisyen, bilik tidur utama rumah tersebut dan satu barang kes iaitu kunci kereta jenis Ferrari.Kepada soalan Nur Aishah, siapa berada di tempat kejadian semasa saksi itu pergi ke rumah berkenaan, Muhamad Shahmi menjawab, OKT (Orang Kena Tuduh) SM Faisal.Nur Aishah: Adakah SM Faisal yang dimaksudkan berada di tempat kejadian?Muhamad Shahmi: Ya, saya camkan (sambil memandang ke arah SM Faisal yang berada dalam kandang tertuduh).Sementara itu, semasa pemeriksaan balas oleh peguam SM Faisal, Datuk Akberdin Abdul Kader, saksi itu berkata SM Faisal yang membuka pintu rumah ketika beliau dan pegawai penyiasat tiba di rumah berkenaan.Akberdin: Siapa buka pintu rumah itu, SM Faisal atau pembantu rumahnya?Muhamad Shahmi: SM Faisal yang buka.Akberdin: Awak pasti ke?Muhamad Shahmi: Pasti. Mengikut pertuduhan, SM Faisal, 43, didakwa dengan sengaja menyebabkan kecederaan ke atas Emila, 43, yang merupakan isterinya (ketika kejadian) di sebuah rumah di Desa Sri Hartamas, Brickfields di sini antara pukul 12.30 tengah hari dan 4.30 petang pada 22 November 2015.

Emilia (tengah) ketika hadir di Mahkamah Majistret

Pertuduhan dikemukakan mengikut Seksyen 323 Kanun Keseksaan dan boleh dihukum di bawah Seksyen 326A kanun sama yang membawa hukuman penjara maksimum dua tahun atau denda sehingga RM2,000 atau kedua-duanya, jika sabit kesalahan.Perbicaraan di hadapaan Majistret Nadia Othman bersambung 1 Ogos ini. -BERNAMA


104 notis kesalahan berkaitan rokok dikeluarkan di Melaka

MELAKA, 16 Julai- Jabatan Kesihatan Negeri Melaka mengeluarkan 104 notis kesalahan dengan kompaun berjumlah RM29,750 melibatkan pelbagai kesalahan menerusi Operasi Mega Penguatkuasaan Kawalan Hasil Tembakau yang dijalankan di negeri ini pada Khamis dan semalam.Exco Kesihatan dan Anti Dadah negeri Dr Muhamad Akmal Saleh berkata operasi disertai Jabatan Kastam Diraja Malaysia (JKDM) dan Kementerian Perdagangan Dalam Negeri dan Hal Ehwal Pengguna (KPDNHEP) Melaka itu turut memeriksa 35 premis penjualan hasil tembakau."Tujuh premis dikesan menjual rokok di bawah harga minimum, rokok seludup atau 'tidak bayar cukai’ dengan lapan notis kesalahan bernilai RM4,000 manakala 155 peket rokok pelbagai jenis bernilai RM1,542 turut disita."Kita juga mendapati ada premis yang menjual rokok kepada pelajar sekolah dan remaja bawah umur 18 tahun selain menjual rokok di bawah harga minimum walaupun telah diberi notis berulang kali," katanya pada sidang media di Ayer Keroh hari ini.Turut hadir Pengarah Kesihatan negeri Dr Rusdi Abdul Rahman dan Pengarah KPDNHEP Melaka Norena Jaafar.Dr Muhamad Akmal berkata dalam operasi itu, JKDM Melaka turut mengeluarkan dua notis kesalahan di bawah Seksyen 135 (1)(d) Akta Kastam 1976.

Exco Kesihatan dan Anti Dadah negeri Dr Muhammad Akmal Saleh (tengah) menunjukkan antara rampasan rokok pelbagai jenis dipercayai rokok seludup yang di sita ketika pemeriksaan di premis-premis di negeri ini ketika Operasi Mega Penguatkuasaan Kawalan Hasil Tembakau pada sidang media di Wisma Persekutuan Ayer Keroh / FOTO BERNAMA

Beliau berkata operasi turut memeriksa 180 premis termasuk kedai runcit, restoran dan kedai makan selain 66 individu turut dikompaun kerana merokok di kawasan larangan merokok."Antara kesalahan lain ialah kegagalan pemilik premis mempamerkan tanda larangan merokok, menjual rokok secara sebatang-sebatang dari kotak, menjual peket atau karton rokok yang tidak dicetak dengan imej amaran kesihatan dan sebagainya,” katanya.Sehubungan itu, beliau mengingatkan perokok tegar supaya mengambil sikap peduli terhadap larangan menghisap rokok di tempat awam yang telah diwartakan dan masih berkuat kuasa termasuk lima Zon Melaka Bebas Asap Rokok (MBAR). -BERNAMA


OPS HIRE: Tiga lagi individu direman bantu siasatan

(Antara individu yang direman sebelum ini bagi membantu siasatan isu tuntutan palsu Penjana Kerjaya di Kompleks Mahkamah Shah Alam semalam/BERNAMA)

KUALA LUMPUR, 15 Julai- Tiga lagi individu ditahan oleh penguat kuasa Suruhanjaya Pencegahan Rasuah Malaysia (SPRM) bagi membantu siasatan berhubung isu tuntutan palsu dan penyelewengan dana Program Insentif Pengambilan Pekerja (PenjanaKerjaya) melibatkan nilai keseluruhan kira-kira RM100 juta.

Semalam SPRM menahan reman seramai 37 individu berkaitan kes sama. Baca lanjut OPS HIRE: 37 individu ditahan reman bantu siasatan

Sumber memaklumkan, permohonan reman terhadap ketiga-tiga individu termasuk seorang ketua kerani kanan dari sebuah jabatan kerajaan masing-masing dibuat di Mahkamah Majistret Johor Bahru dan Mahkamah Majistret George Town pagi tadi.

Di Mahkamah Majistret Johor Bahru, Majistret Melody Woon Sze Mun membenarkan permohonan reman selama tiga hari terhadap kakitangan jabatan kerajaan terbabit bermula hari ini sehingga 17 Julai 2022.

Menurut sumber, suspek berusia 41 tahun itu ditahan di SPRM Johor kira-kira pukul 7.45 malam semalam ketika hadir memberi keterangan bagi membantu siasatan.

Katanya, suspek dipercayai telah menerima wang berjumlah RM5,000 daripada salah seorang pemilik syarikat sebagai balasan untuk membantu syarikatnya dalam urusan tuntutan bagi Program Insentif Pengambilan Pekerja.

Suspek akan disiasat mengikut Seksyen 17(a) Akta SPRM 2009.

(Antara dua suspek yang direman bermula hari ini/SPRM)

Sementara itu di Mahkamah Majistret George Town, Majistret Rosnee Mohd. Radzuan membenarkan permohonan reman selama enam hari terhadap dua suspek lelaki berusia 40 dan 26 tahun mulai hari ini sehingga 20 Julai 2022.

Kata sumber, kedua-dua suspek ditahan di SPRM Pulau Pinang masing-masing pada pukul 6.50 malam dan 7.25 malam semalam ketika hadir memberi keterangan.

Mereka dipercayai mengemukakan dokumen tuntutan yang mengandungi butiran matan palsu secara dalam talian kepada Pertubuhan Keselamatan Sosial (PERKESO) bagi menuntut bayaran insentif pengambilan pekerja dan latihan daripada PERKESO di bawah Pelan Jana Semula Ekonomi Negara (PENJANA).

Katanya lagi, kedua-duanya disiasat mengikut Seksyen 18 Akta SPRM 2009.

Sementara itu, Pengarah Kanan Siasatan SPRM, Datuk Seri Hishamuddin Hashim mengesahkan penahanan tersebut dan tidak menolak kemungkinan akan membuat beberapa tangkapan lagi dalam tempoh terdekat.


Padah tayang aksi, dua remaja ditahan

ALOR SETAR, 15 Julai - Aksi dua remaja lelaki bermotosikal sambil menduga kelajuan dan membuat aksi “zig zag” di kawasan Tanjung Musang, Pokok Sena lewat pagi tadi membawa padah. Perbuatan bertujuan untuk ditonton oleh rakan-rakannya itu turut "ditonton" pegawai dan anggota Bahagian Siasatan Penguatkuasaan Trafik Ibu Pejabat Polis Daerah Kota Setar (IPD) Kota Setar yang membuat operasi OP Samseng Jalanan di kawasan tersebut.  Ketua Polis Daerah Kota Setar, Asisten Komisioner (ACP) Ahmad Shukri Mat Akhir berkata, intipan hampir 30 minit mendapati kedua - dua remaja itu asyik membuat aksi berbahaya tanpa menghiraukan pengguna jalan raya yang lain.

Kedua dua ditahan dan motosikal dirampas untuk siasatan lanjut di bawah Seksyen 42(1) Akta Pengangkutan Jalan 1987. Sementara itu, dalam operasi berasingan yang dilakukan oleh Jabatan Siasatan Penguatkuasaan Trafik IPK Kedah di Persiaran Sultan Abdul Halim Alor Setar turut membawa kepada penahanan seorang remaja umur 19 tahun juga terlibat dengan kegiatan yang sama. Kesemua mereka dibawa ke Mahkamah Alor Setar untuk permohonan tahanan reman pagi tadi bagi meneruskan siasatan lanjut.Polis Kota Setar menasihati ibu bapa supaya sentiasa memantau aktiviti anak-anak mereka agar tidak terlibat dengan aktiviti ini yang bukan sahaja membahayakan diri sendiri, malah pengguna jalan raya yang lain.


Lelaki ditemukan maut, dipercayai dipukul isteri

JOHOR BAHRU, 15 Julai- Seorang lelaki ditemukan maut dipercayai dipukul isterinya di kediaman mereka di Flat Nipah, Taman Daya, di sini, 7.50 pagi tadi.

Mangsa, Lee Ming Hou, 44 tahun, ditemukan dalam keadaan terbaring di kediamannya.

Ketua Polis Daerah Johor Bahru Selatan, Asisten Komisioner Raub Selamat ketika dihubungi berkata, suspek berusia 35 tahun ditahan untuk membantu siasatan dan polis akan memohon perintah reman.

“Ketika kejadian anak mangsa berada di rumah dan menjadi saksi utama kejadian.

(Mayat mangsa ditemukan di kediaman mereka di Tingkat 3, Blok 14, Flat Nipah, Taman Daya, Johor Bahru)

Difahamkan pasangan ini mempunyai dua orang anak berusia dua dan 11 tahun," katanya.

"Polis masih menyiasat motif kejadian dan senjata diguna suspek,” ujarnya.

Kes disiasat mengikut Seksyen 302 Kanun Keseksaan.


Bunuh abang dan kakak ipar, seorang penganggur didakwa

IPOH, 14 Julai - Seorang penganggur dihadapkan ke Mahkamah Majistret di sini hari ini atas pertuduhan membunuh abang dan kakak iparnya, yang kedua-duanya ditemukan berlumuran darah di ruang tamu rumah mereka minggu lalu.  Tiada pengakuan direkodkan tertuduh, Ng Chun Ming, 61, yang mengangguk faham selepas pertuduhan dibacakan jurubahasa mahkamah di hadapan Majistret Jesseca Daimis.  Mengikut pertuduhan Chun Ming didakwa menyebabkan kematian Ng Chun Hon, 64, dan Ooi Tin Lu, 59.

(Tertuduh, Ng Chun Ming di Mahkamah Majistret di sini)

Tertuduh didakwa melakukan kesalahan itu di sebuah rumah di Laluan Bercham Utara 26, Taman Bercham Aman, Ipoh antara 6.45 petang, 6 Julai 2022 hingga 8.20 pagi 7 Julai 2022.  Pertuduhan dikemukakan mengikut Seksyen 302 Kanun Keseksaan yang memperuntukkan hukuman mati, jika sabit kesalahan.  Kes dikendalikan Timbalan Pendakwa Raya, Nor Syahirah Azahar. Mahkamah menetapkan sebutan semula kes pada 14 September depan. Majistret Jesseca berkata perkara itu tidak menjadi masalah kerana Ng faham pertuduhan yang dibacakan dan memintanya melantik peguam.Mahkamah menetapkan 14 September ini untuk sebutan semula kes bagi mendapatkan laporan kimia dan forensik.Pendakwaan dikendalikan Timbalan Pendakwa Raya Nor Syahirah Azahar.Media semalam melaporkan Ketua Polis Perak Datuk Mior Faridalathrash Wahid berkata kedua-dua mangsa yang merupakan seorang mekanik dan suri rumah ditemukan berlumuran darah di ruang tamu rumah mereka. Beliau berkata pasukan polis bersama pihak Hospital Raja Permaisuri Bainun yang tiba di tempat kejadian mendapati kedua-dua mayat ditempatkan berdekatan dengan satu tertiarap manakala satu lagi tersandar pada dinding, dipercayai mati akibat kecederaan di kepala disebabkan senjata tajam dan objek tumpul namun tiada senjata ditemukan.Susulan itu, polis memburu suspek yang menghilangkan diri bersama kereta jenis Proton Saga milik Ooi dan berjaya menahannya di Genting Highlands kira-kira 7.45 malam 7 Julai lepas.


Muat naik video jelik komedi hina agama, teman lelaki Siti Nuramira mengaku tidak bersalah

PETALING JAYA, 13 Julai- Teman lelaki kepada wanita yang membuka tudung dan menanggalkan baju kurung ketika membuat persembahan di sebuah kelab komedi di Taman Tun Dr Ismail, dihadapkan ke Mahkamah Sesyen hari ini atas dua pertuduhan membuat dan memulakan hantaran video jelik di laman sosial Instagram serta YouTube, bulan lepas.V. Alexander Navin, 38, yang memakai sweater berwarna hitam dan berseluar jeans pendek mengaku tidak bersalah selepas pertuduhan dibacakan di hadapan Hakim Azrul Darus.Mengikut kedua-dua pertuduhan, lelaki itu didakwa membuat dan memulakan penghantaran komunikasi jelik dengan niat untuk menyakitkan hati orang lain melalui aplikasi Instagram menggunakan nama profil Twitter ‘greenleafyconnoiseur’ dan YouTube dengan nama profil ‘Alex & Amy @ insta Greenleafyconnoiseur’, pada 5 Jun dan 16 Jun lepas.Kedua-dua hantaran itu dibuat di sebuah kondominium di Damansara Perdana di sini, pada 10.30 pagi, 9 Julai lepas.Kedua-dua pertuduhan itu dikemukakan mengikut Seksyen 233(1) (a) Akta Komunikasi dan Multimedia 1998 dan dihukum mengikut Seksyen 233(3) akta sama yang membawa hukuman denda maksimum RM50,000 atau penjara maksimum setahun atau kedua-duanya dan boleh didenda RM1,000 bagi setiap hari kesalahan itu diteruskan selepas sabitan, jika disabitkan kesalahan.

(Tertuduh, V. Alexander Navin, didakwa membuat hantaran komunikasi jelik melalui aplikasi Instagram dan Youtube)


Wanita didakwa cetus suasana tidak harmoni kalangan penganut agama Islam

KUALA LUMPUR, 13 Julai- Seorang wanita yang membuka tudung dan menanggalkan baju kurung ketika membuat persembahan di sebuah kelab komedi di Taman Tun Dr Ismail di sini, dihadapkan ke Mahkamah Sesyen hari ini atas pertuduhan menyebabkan suasana tidak harmoni dalam kalangan penganut agama Islam, bulan lepas.Bagaimanapun, Siti Nuramira Abdullah, 26, mengaku tidak bersalah selepas pertuduhan itu dibacakan di hadapan Hakim Siti Aminah Ghazali.

(Siti Nuramira Abdullah didakwa menghina agama Islam tiba di Kompleks Mahkamah KL menghadapi pertuduhan mengikut Seksyen 298A(1)(a) Kanun Keseksaan/BERNAMA)

Mengikut pertuduhan, wanita itu didakwa mengaku bahawa dia adalah seorang Muslim yang telah menghafal 15 juzuk al-Quran dan kemudian bertindak membuka tudung dan menanggalkan baju kurung sewaktu membuat persembahan di atas pentas.Perbuatan itu menyebabkan suasana tidak harmoni di atas alasan-alasan agama dalam kalangan penganut agama Islam.Kesalahan itu didakwa dilakukan di Restoran Crack House Comedy Club, Taman Tun Dr Ismail, di sini pada 6 petang, 4 Jun lepas mengikut Seksyen 298A(1)(a) Kanun Keseksaan yang membawa hukuman penjara maksimum lima tahun, jika sabit kesalahan.-BERNAMA


Reman lelaki disyaki bunuh isteri, bayi disambung seminggu lagi

JOHOR BAHRU, 11 Julai-  Tempoh reman seorang lelaki yang disyaki membunuh isteri dan bayinya berusia tiga bulan di sebuah rumah di Kampung Bakar Batu, di sini, Isnin lepas, disambung tujuh hari lagi sehingga 18 Julai ini.Perintah reman yang berkuat kuasa esok itu dikeluarkan oleh Penolong Kanan Pendaftar Mahkamah Majistret Johor Bahru Suhaila Shafiuddin hari ini.Sebelum ini, pencuci kapal berusia 24 tahun itu direman selama seminggu bermula 5 Julai sehingga hari ini bagi membolehkan siasatan lanjut mengikut Seksyen 302 Kanun Keseksaan.Lelaki terbabit ditahan pada 4 Julai lepas di kawasan Permas Jaya di sini, beberapa jam selepas mayat dua beranak itu ditemukan di hadapan rumah mereka, di Kampung Bakar Batu.

Suspek yang kelihatan tenang tiba di perkarangan mahkamah sekitar pukul 9.30 pagi FOTO BERNAMA

Lelaki berkenaan ditahan ketika menunggang motosikal dalam keadaan berbogel pada pukul 2.45 petang dan polis turut merampas sebilah pisau pemotong daging daripada lelaki itu.Dua hari lepas, Ketua Polis Johor Datuk Kamarul Zaman Mamat dilaporkan berkata seramai 11 individu telah diambil keterangan membabitkan kes pembunuhan itu.Beliau berkata siasatan juga masih dijalankan dan polis sedang melengkapkan kertas siasatan. -BERNAMA


Polis Terengganu siasat agensi pelancongan gagal urus pakej haji

KUALA TERENGGANU, 11 Julai- Polis Terengganu kini sedang menjalankan siasatan ke atas sebuah agensi pelancongan yang didakwa gagal menguruskan pakej haji. Ketua Jabatan Siasatan Jenayah Komersil negeri Supt M. Zambri Mahmud berkata pihaknya menerima laporan berhubung kes itu pada 7 Julai lepas daripada seorang mangsa warga emas yang mendakwa ditipu agensi berkenaan."Satu kertas siasatan telah dibuka di bawah kesalahan Seksyen 420 Kanun Keseksaan kerana menipu," katanya dalam kenyataan hari ini.Menurutnya siasatan awal mendapati, mangsa berusia 62 tahun yang juga merupakan seorang pesara telah membuat bayaran pertama sebanyak RM3,000 pada 2 Jun lepas."Bayaran penuh pada transaksi kedua sebanyak RM35,000 dibuat ke dalam akaun atas nama agensi pelancongan tersebut menjadikan jumlah kerugian sebanyak RM38,000," katanya.M. Zambri berkata pemilik agensi tersebut kemudiannya memberikan pelbagai alasan dan gagal menempah tiket penerbangan pengadu sehingga menyebabkan mangsa terkandas di Lapangan Terbang Antarabangsa Kuala Lumpur pada 7 Julai lepas.

(Ketua Jabatan Siasatan Jenayah Komersil negeri Supt M. Zambri Mahmud)

"Tangkapan ke atas suspek akan dibuat dalam masa terdekat selepas siasatan di kontinjen lain yang terlibat selesai."Orang ramai dinasihatkan supaya berhati-hati dalam pemilihan pakej haji dan memilih agensi pelancongan yang berkeupayaan untuk melaksanakannya," katanya.


Pakej tipu ibadah haji, lima individu direman

KUALA LUMPUR, 10 Julai- Lima individu termasuk pemilik agensi pelancongan swasta direman selama tiga hari bermula hari ini hingga Isnin bagi membantu siasatan kes penipuan pakej menunaikan ibadah haji. Ketua Polis Selangor Datuk Arjunaidi Mohamed berkata kesemua suspek yang berumur antara 30 hingga 60 tahun itu ditahan di sekitar ibu negara, kira-kira pukul 9.00 malam, Jumaat lepas oleh polis Kuala Lumpur. Beliau berkata kesemua suspek itu diserahkan kepada pihaknya hari ini kerana kes itu dilaporkan berlaku di negeri itu (Selangor)."Kesemua suspek yang ditahan termasuk pemilik agensi pelancongan itu dan juga isterinya direman hingga 12 Julai mengikut Seksyen 117 Kanun Prosedur Jenayah. Kes disiasat di bawah Seksyen 420 Kanun Keseksaan kerana menipu,” katanya ketika dihubungi Bernama hari ini. Semalam, Ketua Polis Daerah Wangsa Maju Supt Ashari Abu Samah menerusi kenyataan berkata pihaknya menahan lima individu berhubung kes penipuan pakej menunaikan ibadah haji terhadap dua agensi pelancongan swasta melibatkan kerugian lebih RM2.37 juta. Katanya, selain pasangan suami isteri pemilik syarikat berkenaan, mereka yang ditahan dipercayai pekerja dan ejen syarikat pelancongan berkenaan.

Khamis lepas, kira-kira 380 bakal jemaah haji dilaporkan terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan sebuah agensi pelancongan swasta.Mereka dipercayai menggunakan visa furada, iaitu visa yang diuruskan sendiri tanpa membabitkan jumlah kuota yang diperoleh Lembaga Tabung Haji (TH). -BERNAMA


Sindiket edar dadah yang didalangi kongsi gelap, berjaya ditumpaskan - PDRM

KUALA LUMPUR, 7 Julai- Sindiket pengedaran dadah di sekitar Lembah Klang melibatkan empat lelaki yang didalangi kumpulan kongsi gelap 36 dan 24, berjaya ditumpaskan.Ketua Polis Kuala Lumpur, Datuk Azmi Abu Kassim berkata menerusi tiga serbuan yang dilakukan kelmarin dan semalam, Polis Diraja Malaysia (PDRM) merampas dadah jenis ganja, syabu, pil ekstasi dan heroin base yang dianggarkan bernilai RM1.06 juta.Serbuan pertama dilakukan di Jalan Bukit Segambut, kedua di Dutamas dan ketiga di Ampang.Dalam serbuan ketiga itu, polis menahan dua lelaki berusia 29 dan 31 tahun."Dalam kondominium tersebut, polis merampas 142.02 kg ganja, 15 kg syabu dan heroin base seberat 785 gram dan sepucuk pistol revolver bersama 8 butir peluru," kata Datuk Azmi kepada pemberita RTM dalam satu sidang media hari ini.

(Pelbagai jenis dadah dirampas pihak PDRM, bernilai RM1.06 juta)

Sindiket yang aktif sejak lima bulan lalu menjadikan kondominium yang dikawal oleh pengawal keselamatan sebagai lokasi penyimpanan dadah bagi aktiviti pengedaran.Semakan lanjut mendapati tiga daripada empat suspek ditahan memiliki rekod jenayah. Kesemua suspek direman selama tujuh hari bagi membantu siasatan mengikut Seksyen 39B Akta Dadah Berbahaya 1952 dan Seksyen 8 Akta Senjata Api 1960.Sementara itu, Datuk Azmi Abu Kassim berkata pengedaran dadah di ibu kota membimbangkan apabila polis berjaya menumpaskan sindiket pengedaran dadah bersama rampasan senjata api.Sejak awal tahun sehingga hari ini, lima laras senjata api pelbagai jenis telah dirampas.


Bekas calon bebas PRU14 Sabah didakwa buat, hantar video jelik PM dan UMNO

KUALA LUMPUR, 7 Julai - Bekas calon Bebas bagi kerusi Dewan Undangan Negeri Tanjong Papat, Sabah pada Pilihan Raya Umum ke-14 dihadapkan ke Mahkamah Sesyen di sini hari ini atas dua pertuduhan membuat serta menghantar video jelik terhadap Perdana Menteri Datuk Seri Ismail Sabri Yaakob dan UMNO menerusi aplikasi TikTok dan YouTube.Jufazli Shi Ahmad, 33, selaku orang kena saman (OKS), bagaimanapun mengaku tidak bersalah selepas pertuduhan dibacakan di hadapan Hakim Nor Hasniah Ab Razak.Dia didakwa memuat naik video bertajuk ‘Pak Mail dan UMNO naikkan harga barang sangat mahal pada 1 Julai 2022’ dengan niat menyakitkan hati orang lain melalui aplikasi TikTok@King Maker pada 3 petang 23 Jun 2022.Lelaki itu juga didakwa memuat naik video bersifat jelik di YouTube King Maker Politik bertajuk ‘Panas!! Supermodel Kantoi Merompak RM77.3 bilion’ pada 3 petang 27 Jun 2022.Kedua-dua pautan video itu dilihat dan dibaca pada 3 petang di Pejabat Bahagian Siasatan Jenayah, Ibu Pejabat Polis Daerah Dang Wangi pada 24 Jun dan 1 Julai lepas.Jufazli didakwa mengikut Seksyen 233(1)(a) Akta Komunikasi dan Multimedia 1998 (Akta 588) serta boleh dihukum mengikut Seksyen 233(3) akta sama yang membawa hukuman maksimum penjara setahun atau denda RM50,000 atau atau kedua-duanya selain denda RM1,000 bagi setiap hari kesalahan itu diteruskan selepas pensabitan.Dia juga mengaku tidak bersalah atas dua pertuduhan gagal memberi kata laluan laman profil aplikasi YouTube dan TikTok @King Maker yang disimpan dalam telefon bimbit kepada dua pegawai polis di IPD Dang Wangi pada 3 petang 5 Julai lepas.

Bagi pertuduhan ini, Jufazli didakwa mengikut Seksyen 249 akta sama yang membawa hukuman maksimum penjara dua tahun atau denda RM100,000 atau kedua-duanya, jika sabit kesalahan.Timbalan Pendakwa Raya Nor Azizah Aling, yang dibantu oleh Nadia Mohd Izhar, menawarkan jaminan RM40,000 bagi keempat-empat pertuduhan serta memohon mahkamah mengeluarkan perintah melarang OKS membuat sebarang penghantaran jelik dan palsu di mana-mana platfom komunikasi sehingga kes selesai.Peguam Rajsurian Pillai pula merayu jumlah jaminan dikurangkan kepada RM10,000 atas alasan Jufazli tidak mempunyai pendapatan tetap.Mahkamah membenarkan Jufazli diikat jamin RM14,000 dengan seorang penjamin bagi keempat-empat pertuduhan serta melarangnya membuat apa-apa kenyataan berkaitan kes itu sehingga ia selesai.Nor Hasniah menetapkan 29 Ogos ini untuk sebutan semula kes. - BERNAMA


Hina agama Hindu, pesawah didenda RM5,000

SHAH ALAM, 6 Julai- Seorang pesawah didenda RM5,000 oleh Mahkamah Sesyen di sini hari ini kerana membuat dan memulakan komunikasi jelik berunsur penghinaan terhadap agama Hindu di laman sosial Facebooknya, tiga tahun lepas.Hakim Rasyihah Ghazali menjatuhkan hukuman itu selepas Mohammad Syafiq Iqbal Mohammad Helmi, 31, selaku Orang Kena Saman (OKS) mengaku bersalah.Mahkamah turut memerintahkan Mohammad Syafiq Iqbal menjalani hukuman penjara empat bulan sekiranya gagal membayar denda. Dia membayar denda itu.Rasyihah turut menasihati OKS agar dia insaf dan tidak mengulangi kesilapan sama selain perlu berhati-hati dalam membuat hantaran di media sosial.Dia didakwa membuat dan memulakan penghantaran komunikasi itu menggunakan aplikasi Facebook ‘Syafiq Iqbal’ dengan niat menyakitkan hati orang lain pada pukul 11.00 pagi 23 Disember 2019.Hantaran itu kemudian telah dibaca di Maxis Communications Bhd di Subang Jaya dekat sini pada pukul 4.41 petang, hari sama.Dia didakwa mengikut Seksyen 233(1) (a) Akta Komunikasi dan Multimedia 1998 dan dihukum mengikut Seksyen 233(3) akta sama yang membawa hukuman maksimum penjara setahun atau denda RM50,000 atau kedua-duanya dan boleh didenda RM1,000 bagi setiap hari kesalahan itu diteruskan selepas sabitan.Terdahulu, peguam Nurul Ikrimah Mohd Raya memohon agar Mohammad Syafiq Iqbal dikenakan denda minimum atas alasan OKS sudah insaf dan berjanji tidak akan mengulangi kesilapan serupa.“OKS merupakan seorang pelajar yang cemerlang semasa zaman persekolahannya dengan memperoleh keputusan A bagi kesemua mata pelajaran dalam Sijil Pelajaran Malaysia dan Penilaian Menengah Rendah. Namun selepas ibubapanya berpisah, dia mengalami kemurungan yang teruk.

“Dia kini tinggal bersama ibu dan bapa tirinya di Sungai Besar. Selepas kejadian ini, OKS tidak lagi memiliki akaun media sosial dan tidak mempunyai telefon bimbit,” katanya.Timbalan Pendakwa Raya Suruhanjaya Komunikasi dan Multimedia Fazril Sani pula memohon mahkamah mengenakan hukuman setimpal dengan mengambil kira hantaran OKS yang boleh mendatangkan kekacauan di negara ini selain memberi pengajaran kepada orang awam agar tidak mengulangi kesalahan sama. -BERNAMA


Operasi banteras penyeludupan keluar minyak masak diperhebat

KLANG, 7 Julai- Operasi membendung jenayah penyeludupan dan penyelewengan minyak masak bersubsidi ke negara jiran terus diperhebat.Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata kegiatan penyeludupan aktif berlaku di negeri-negeri yang bersempadan dengan negara jiran termasuk Kedah, Kelantan, Sabah dan Sarawak. Ini ekoran harga komoditi itu yang tinggi di pasaran dunia. "Setakat ini nilai rampasan berjumlah RM1.5 juta dalam masa yang terdekat ini sahaja, maknanya penguatkuasaan kita telah bergerak selama ini."Sebab itulah kita telah membuat tangkapan, mengesan kesalahan dan selepas siasatan... mereka ini didenda dan dikompaun," kata Alexander dalam sidang media selepas melakukan lawatan di Carsome Certified Lab di sini.

(Operasi membendung jenayah penyeludupan dan penyelewengan minyak masak bersubsidi ke negara jiran terus diperhebat)

Jelasnya, kerjasama penguatkuasaan terutamanya di kawasan sempadan daratan dan lautan seperti polis, tentera dan pihak kastam diperlukan bagi mematahkan cubaan menyeludup bahan bersubsidi itu.


KPDNHEP Terengganu buka lima kertas siasatan penyalahgunaan minyak masak

KUALA NERUS, 6 Julai- Kementerian Perdagangan Dalam Negeri Dan Hal Ehwal Pengguna (KPDNHEP) Terengganu telah membuka lima kertas siasatan berhubung penyalahgunaan minyak masak paket dalam operasi khas daripada 434 pemeriksaan di bawah Operasi Ayam, Telur dan Minyak Masak - OPS ATM 2022 yang dijalankan sejak 23 Jun lepas.Ianya melibatkan sektor pembungkus, pemborong, peruncit dan IKS di Terengganu, susulan pengapungan harga minyak masak tulen bagi pek kemasan botol dan penetapan harga harga kawalan siling terbaru bagi ayam dan telur ayam di seluruh negara.  Pengarahnya, Saharuddin Mohd Kia berkata daripada lima kertas siasatan itu, tiga dikeluarkan terhadap tiga industri kecil dan sederhana (IKS) serta masing-masing satu terhadap pemborong dan pembungkus minyak masak."Tiga IKS tersebut (dua di Kuala Terengganu dan satu di Dungun) dikesan melanggar peraturan-peraturan 18 Kawalan Bekalan 1974 iaitu menggunakan barang berjadual (minyak masak) melebihi kuantiti yang dibenarkan tanpa permit."Manakala, dua kes lagi gagal menyenaraikan rekod barangan kawalan, masing-masing melibat satu pihak syarikat pembungkusan di daerah Kuala Terengganu dan satu lagi di Dungun. "Pembungkus dan pemborong pula melanggar peraturan-peraturan 13, Kawalan Bekalan 1974 iaitu gagal menyelenggara buku stok barang kawalan," katanya kepada pemberita selepas meninjau operasi di sebuah kilang IKS di sini, hari ini.Beliau berkata mana-mana pihak yang memiliki barang kawalan minyak masak bagi tujuan perdagangan melebihi 12 kilogram tanpa kebenaran kementerian boleh diambil tindakan di bawah Akta Kawalan Bekalan 1961. "Jika sabit kesalahan, individu boleh didenda tidak melebihi RM1,000,000 atau penjara tidak melebihi tiga tahun atau kedua-duanya sekali manakala bagi syarikat sekiranya disabitkan kesalahan boleh didenda tidak melebihi RM2,000,000," katanya.

Pengarah KPDNHEP Terengganu, Saharuddin Mohd Kia

Saharuddin berkata sejak 23 Jun lepas, pihaknya juga memantau 13 pembungkus, 36 pemborong, 366 peruncit dan 19 IKS di seluruh Terengganu dalam operasi yang melibatkan barang kawalan iaitu ayam, telur ayam dan minyak masak. "Pemeriksaan ini susulan daripada pengapungan harga minyak masak tulen bagi pek kemasan botol dan penetapan harga kawalan siling terbaru bagi ayam dan telur ayam."Pemeriksaan yang dijalankan memberi fokus kepada tempat penyimpanan bekalan, pemprosesan pengeluaran dan pembungkusan minyak masak peket, selain mendapatkan deklarasi stok untuk meneliti status sebenar jumlah bekalan minyak masak peket yang dikeluarkan oleh syarikat pembungkus minyak masak bersubsidi tersebut.  Pemeriksaan terhadap IKS pula bagi memastikan industri tersebut tidak menggunakan minyak masak peket bersubsidi bagi tujuan perniagaan mereka kerana penggunaannya adalah dikhususkan kepada golongan isi rumah domestik sahaja, katanya. Shahruddin berkata demikian selepas mengadakan operasi tinjauan dan pemeriksaan terhadap kilang sebuah syarikat pembungkusan bumiputera yang menghasilkan produk Mee Kuning dan Bihun untuk pasaran tempatan, di Tok Jiring, Kuala Nerus, Terengganu.  Menerusi Ops ATM itu, pemeriksaan turut memberi tumpuan kepada tempat penyimpanan bekalan, pemprosesan pengeluaran dan pembungkusan minyak masak paket, termasuk mendapatkan status sebenar jumlah bekalan dikeluarkan oleh syarikat pembungkusan minyak masak bersubsidi tersebut.


BUKIT MERTAJAM, 6 Julai- Sepasang suami isteri dihadapkan ke Mahkamah Majistret di sini hari ini atas tuduhan memiliki RM5,300 wang palsu pada Jun lalu.  Tertuduh, Muammar Raid Abdul Malik dan isterinya, Nadia Mohamed Hussain @ Brian Michael Lewis, masing-masing berusia 33 dan 27 tahun bagaimanapun mengaku tidak bersalah selepas pertuduhan dibacakan di hadapan Majistret Mohd Harith Mohd Mazlan.  Mengikut pertuduhan, mereka didakwa secara bersama memiliki 53 keping wang kertas palsu RM100 dan sedia maklum wang tersebut adalah palsu.  Mereka didakwa melakukan kesalahan itu pada 11.30 malam, 29 Jun 2022 di sebuah bilik di alamat PMT 30 Mukim 8, Jalan Muthupalaniappan Sunway Wellesley, Bukit Mertajam.  Pasangan itu didakwa mengikut Seksyen 489C Kanun Keseksaan dan jika sabit kesalahan boleh dikenakan hukuman penjara sehingga 10 tahun dan denda.

(Sepasang suami isteri dihadapkan ke mahkamah atas tuduhan miliki RM5,300 wang palsu)

Kes dikendalikan oleh Pengawai Pendakwa Mohamad Syarafuddin Mamat Mokhtar manakala kedua-dua tertuduh tidak diwakili peguam.  Semasa prosiding, Mohamad Syarafuddin memohon mahkamah menetapkan jaminan tinggi kerana kedua-dua tertuduh mempunyai rekod jenayah lampau.  Bagaimanapun, pasangan suami isteri itu merayu dikenakan jaminan yang rendah atas tertuduh wanita sedang hamil dan tidak bekerja.  Tertuduh lelaki pula hanya bekerja sebagai peniaga selain perlu menjaga ibu bapanya yang sudah uzur.  Mahkamah menetapkan wang jaminan sebanyak RM6,000 dengan seorang penjamin bagi setiap tertuduh.  Selain itu, mereka perlu menyerahkan pasport kepada mahkamah sehingga kes selesai dan melaporkan diri kepada pegawai penyiasat kes setiap dua minggu sekali.  Mahkamah menetapkan 11 Ogos depan sebagai tarikh sebutan semula kes.


Penyeludupan migran: Lapan warga Indonesia, seorang warga tempatan ditahan

(Sembilan telefon bimbit, wang tunai RM1,620 dan mata wang Indonesia bernilai lebih dua juta rupiah turut dirampas)

PONTIAN, 6 Julai- Polis Johor menahan lapan lelaki warga Indonesia dan seorang lelaki tempatan berumur 22 hingga 57 tahun, dipercayai terbabit dalam kes penyeludupan migran di Kampung Rimba Terjun, Pontian, Johor, 5.30 pagi semalam.

Sembilan telefon bimbit, dua kereta, wang tunai RM1,620 dan mata wang Indonesia bernilai lebih dua juta rupiah turut dirampas.

(Dua buah kereta yang digunakan dalam kegiatan Penyeludupan migran)

Ketua Polis Daerah Pontian, Superintenden Mohammad Shofee Tayib menerusi kenyataan berkata, hasil siasatan, lelaki tempatan yang ditahan dipercayai penjaga rumah penampungan migran yang diseludup masuk.

Salah seorang daripada dua penyeludup migran warga Indonesia pula adalah tekong darat.

Lima lagi merupakan migran yang disyaki dibawa masuk melalui jalan perairan tidak diwartakan.

Kesemua suspek dibawa ke Bahagian Siasatan Jenayah Ibu Pejabat Polis Daerah Pontian untuk siasatan dan tindakan lanjut.


Tipu bidaan, lapan syarikat terlibat dikenakan penalti RM1.54 juta

KUALA LUMPUR, 6 Julai- Suruhanjaya Persaingan Malaysia (MyCC) mengenakan penalti kewangan berjumlah RM1.54 juta terhadap lapan syarikat kerana terbabit dalam aktiviti tipuan bida melibatkan perolehan kerajaan.Ketua Pegawai Eksekutif Suruhanjaya MyCC, Iskandar Ismail berkata, syarikat terbabit didapati membentuk dua kartel untuk memanipulasi tender empat projek berkaitan teknologi maklumat (IT) Akademi Seni Budaya dan Warisan Kebangsaan (Aswara) bernilai RM1.92 juta.Beliau berkata, siasatan dijalankan sejak 2017 selepas menerima aduan daripada Aswara sebelum semakan menyeluruh MyCC mendapati perlakuan lapan syarikat itu merupakan pelanggaran di bawah Seksyen 4(1) yang dibaca bersama Seksyen 4(2) Akta Persaingan 2010."Ini kerana penglibatan mereka dalam siri perjanjian antipersaingan tipuan bida atau amalan bersepadu yang melibatkan projek perolehan Aswara."Kesemua syarikat ini bersekongkol untuk menipu kerajaan dan memanipulasi tender supaya mereka boleh menang (tender dan sebut harga perolehan kerajaan),” katanya dalam sidang media di pejabat MyCC semalam.

(Ketua Pegawai Eksekutif Suruhanjaya MyCC, Iskandar Ismail)

Iskandar berkata, prosedur perolehan awam ditetapkan untuk memastikan berlakunya pembidaan kompetitif dalam kalangan pembida dan syarikat mempunyai kewajipan untuk bertindak secara bertanggungjawab.

Beliau berkata, pembida yang berminat hendaklah menyediakan dan menyerahkan tawaran mereka secara bebas antara satu sama lain dengan tender.Katanya, sebut harga yang dikemukakan hasil daripada pakatan sulit atau kerjasama antara pembida untuk tender yang sama akan menyekat persaingan sehingga menimbulkan tanggapan palsu bahawa proses perolehan adalah adil."Kelakuan syarikat tersebut akan memudaratkan proses persaingan dan menyebabkan kerugian kepada kerajaan, sekali gus mengakibatkan ketirisan kepada dana awam,” katanya.Iskandar berkata, selain denda, lapan syarikat itu juga boleh dikenakan tindakan di bawah Pekeliling Integriti dalam Perolehan Awam (PK 1.6) dibaca bersama dengan Pekeliling Ketidakpatuhan dalam Perolehan Awam (PK 8) oleh Kementerian Kewangan yang berkuat kuasa 1 Jun lepas.Di bawah tindakan itu, individu atau perusahaan yang didapati terlibat dalam perlakuan tipuan bida dalam perolehan awam boleh digantung pendaftaran untuk tempoh maksimum sehingga lima tahun, disenarai hitam dan dilarang daripada menyertai atau menerima sebarang tawaran perolehan yang dikeluarkan oleh agensi kerajaan sepanjang tempoh penggantungan itu berkuat kuasa."Keputusan ini mencerminkan komitmen MyCC untuk terus membanteras perusahaan yang bersekongkol untuk mengurus dana awam melalui aktiviti tipuan bida,” katanya. - BERNAMA


Isteri Ketua Peneroka di Felda Mengkuang maut dijerut

BERA, 5 Julai - Seorang wanita yang juga isteri kepada Ketua Peneroka di Felda Mengkuang, Triang di sini maut dipercayai dijerut dengan kabel pengecas telefon dalam satu kejadian samun.  Pemangku Ketua Polis Daerah, Deputi Superintendan (DSP)N. Kumaran berkata, wanita berusia 52 tahun itu disahkan meninggal dunia di lokasi kejadian.  Berdasarkan siasatan awal polis, suspek dipercayai telah masuk ke dalam rumah pada awal pagi melalui pintu belakang rumah dan masuk ke bilik tidur mangsa.  Suspek juga telah mencederakan suami mangsa yang berusia 60 tahun dan telah melarikan wang tunai RM 6,000 dan kereta milik suami mangsa jenis Honda City.  Katanya, suami mangsa mengalami kecederaan di bahagian kepala, dan dihantar ke Hospital Sultan Ahmad Shah (HoSHAS), Temerloh untuk rawatan.

Pihak polis telah membuka kertas siasatan di bawah Seksyen 302 Kanun Keseksaan dan siasatan diteruskan berhubung kejadian tersebut.  Sementara itu jiran mangsa, Saaniah Naim berkata ada berjumpa dengan mangsa sebelum kejadian ketika membeli kuih di gerainya.  "Dia (mangsa) tanya ada kuih pau? Tapi kalau ada buat dia minta untuk beritahu kerana dia mahu beli bersama popia penas, nasi dan karipap. Mangsa juga ada meminta maaf kerana dia akan ke umrah," kata Saaniah di sini.Ketika kejadian katanya, dia tidak mendengar sebarang bunyi pelik di rumah mangsa meskipun rumahnya terletak di belakang rumah mangsa.   Manakala anak bongsu kepada mangsa, Muhammad Khairi Ramadan Mohd Haris, 22 tahun langsung tidak menyedari kejadian yang berlaku terhadap ibunya.

Menurutnya, pada awal pagi, dia dan ibunya sempat ke masjid bersama-sama tetapi dia pulang ke rumah bersendirian kerana ibunya mahu mengaji.  "Saya tidak perasan, kemungkinganan dia (penjenayah) sudah berada dalam rumah. Dan berkemungkinan dia terkejut dan penjenayah cederakan mangsa," kata Muhammad Khairi.Beliau berkata ayahnya, Mohd Haris Ibrahim berada di ruang tamu secara tiba-tiba didatangi suspek dari belakang dan mencekik ayahnya sebelum dihentak dengan objek keras di bahagian belakang kepala.


Dadah jenis syabu bernilai RM1.76 juta dirampas di perairan Inderasabah

TAWAU, 5 Julai - Seorang lelaki yang juga juragan bot bertindak membuang sebuah beg berisi 32 kilogram (kg) dadah jenis syabu dianggarkan bernilai RM1.76 juta di perairan Inderasabah dekat sini malam tadi, selepas dikejar bot peronda Agensi Penguatkuasaan Maritim Malaysia (APMM).Pengarah APMM Zon Maritim Tawau Kepten Maritim Shahrizan Raman berkata rampasan dadah menerusi Op Sejahtera pada pukul 11.30 malam itu sekali gus menggagalkan sindiket pengedaran syabu yang dipercayai didalangi warga tempatan dan negara jiran."Peronda Maritim Malaysia mengesan sebuah bot laju yang mencurigakan dan juragan bot itu tiba-tiba memecut laju bot ke arah muara Sungai Inderasabah selepas menyedari bot dikendalikannya dihampiri pihak peronda."Dalam lima minit peronda mengejar dan kerana panik juragan bot membuang satu bungkusan ke laut, selain juragan terdapat kelibat seorang lagi individu dipercayai kru bot, bagaimanapun suspek meloloskan diri ke kawasan paya bakau di sekitar Inderasabah," katanya dalam sidang media di sini.Dalam pada itu, Shahrizan berkata pencarian bungkusan itu di perairan Inderasabah membawa kepada penemuan sebuah beg dan pemeriksaan lanjut mendapati beg berkenaan mengandungi 32 peket bungkusan dengan label teh Cina 'Guan Ying Wang', yang setiap satu berisi syabu seberat 1 kg."Kita percaya dadah ini diproses di Malaysia untuk pasaran Indonesia dan ini merupakan rampasan dadah terbesar pernah dilakukan Zon Maritim Tawau, " katanya lagi.

Orang ramai yang mempunyai maklumat mengenai kegiatan jenayah di perairan Zon Maritim Tawau diminta tampil menyalurkan maklumat kepada pihak berkuasa dengan menghubungi talian 089752116 atau MERS999. - BERNAMA


Sejumlah RM262 juta dadah pelbagai jenis dirampas setakat Jun ini - PDRM

KUALA LUMPUR, 4 Julai- 81,706 individu ditahan membabitkan 69,648 kes di bawah Akta Dadah Berbahaya 1952, Akta Racun 1952 dan Akta Penagih Dadah (Rawatan Dan Pemulihan) 1983 sepanjang Januari hingga Jun lalu tahun ini.Setiausaha Polis Diraja Malaysia (PDRM), Datuk Noorsiah Mohd Saaduddin berkata hasil daripada tangkapan itu, PDRM berjaya tumpaskan lebih RM262 juta pelbagai jenis dadah.Ia merangkumi 10,464.20 kilogram pelbagai jenis dadah, 2,394.91 liter pelbagai jenis cecair dadah, 69,132.69 kilogram daun ketum dan 44,809.30 liter air ketum."Jumlah tangkapan pada tahun ini meningkat berbanding tempoh sama pada tahun lalu iaitu 66,889 individu membabitkan 55,560 kes," kata beliau dalam satu kenyataan.PDRM turut membongkar enam makmal haram memproses dadah dengan tangkapan 18 individu berbanding bagi tempoh sama tahun 2021, 10 makmal haram dengan tangkapan 51 orang individu.

Sementara itu, pelbagai aset sindiket bernilai RM79.251 juta disita, aset bernilai RM9.063 juta berjaya dilucuthak di bawah Akta Dadah Berbahaya (Pelucuthakan Harta) 1988.Pada masa sama, 997 individu ditangkap di bawah akta dadah berbahaya langkah-langkah pencegahan khas 1985 berbanding 575 individu ditangkap dan dikenakan tindakan bagi tempoh sama tahun 2021.JSJN terus berusaha membanteras aktiviti penyalahgunaan dan pengedaran dadah dan berharap masyarakat akan terus menyalurkan maklumat berkaitan aktiviti pengedaran dadah yang berlaku di sekeliling mereka kepada JSJN.


Bunuh teman wanita, penganggur dihadap ke mahkamah

KLANG, 4 Julai - Seorang penganggur dihadapkan ke Mahkamah Majistret atas pertuduhan membunuh teman wanitanya di rumah lelaki itu, bulan lalu.  Lee Wei Shin, 24 tahun mengangguk faham selepas pertuduhan terhadapnya dibacakan di hadapan Majistret Amirul Asyraf Abd Rashid.  Tiada pengakuan tertuduh direkodkan berikutan kes bunuh di bawah bidang kuasa Mahkamah Tinggi.

Lee didakwa membunuh seorang remaja perempuan berusia 16 tahun di sebuah rumah Kampung Idaman, Pelabuhan Klang, pada pukul 3.40 pagi 26 Jun lepas.  Pertuduhan mengikut Seksyen 302 Kanun Keseksaan.  Jika sabit salah, hukuman gantung sampai mati dikenakan.  Mahkamah menetapkan 7 September sebutan semula kes.


Kes culik tular babitkan penjualan organ kanak-kanak, berita palsu - Polis

KUALA LUMPUR, 4 Julai- Polis Diraja Malaysia (PDRM) mengesahkan tiada sebarang laporan polis diterima berkaitan penculikan dan penjualan organ kanak-kanak seperti yang ditularkan di beberapa plafform media sosial.Jelas Ketua Komunikasi Korporat PDRM Bukit Aman, ACP Skandaguru Anandan menerusi sebuah kenyataan, semakan mendapati mesej palsu tersebut telah tular sejak tahun 2017 dan kembali diulang siar.Menurutnya, berita palsu itu menyatakan bahawa pihak berkuasa telah melakukan pemeriksaan ke atas sebuah lori dan menjumpai enam kanak-kanak yang tidak boleh bercakap kerana telah disuntik ubat kimia untuk tujuan pemindahan organ di negara jiran.Orang ramai dinasihatkan untuk tidak mudah percaya dengan berita-berita tidak berasas dan tidak ditentukan kesahihannya.Tegas beliau, mana-mana individu yang menyebarkan berita-berita palsu boleh disiasat dan didakwa mengikut seksyen 223 Akta Komunikasi 1988 atas kesalahan penggunaan tidak wajar kemudahan rangkaian.

(Ketua Komunikasi Korporat PDRM Bukit Aman, ACP Skandaguru Anandan)


Bunuh kenalan aplikasi Omi, penganggur berdepan hukuman mati

JOHOR BAHRU, 4 Julai- Seorang penganggur didakwa di Mahkamah Majistret Kota Tinggi, Johor, atas pertuduhan membunuh seorang wanita yang baru dikenali melalui aplikasi sembang, awal Jun lalu.  Tiada pengakuan direkodkan daripada tertuduh, Muhammad Safuan Ridzuan, 32 tahun, selepas pertuduhan dibaca di hadapan Majistret Rashidah Baharom. Dia didakwa dengan niat telah melakukan bunuh dengan menyebabkan kematian wanita berusia 35 tahun itu, kira-kira 10 malam 1 Jun lalu, di kilometer 6, Jalan Kota Tinggi-Kluang, Kota Tinggi. Pendakwaan dibuat mengikut Seksyen 302 Kanun Keseksaan. Di mahkamah sama, tertuduh tidak mengaku bersalah atas pertuduhan memasukkan dadah jenis Methamphetamine ke dalam badan, kira-kira pukul 1.25 petang 23 Jun lalu, di Pejabat Bahagian Siasatan Jenayah Narkotik IPD Kota Tinggi. Pertuduhan dibuat mengikut Seksyen 15(1)(a) Akta Dadah Berbahaya 1952. Pendakwaan dikendali Timbalan Pendakwa Raya Muhammad Irsyad Mardi, manakala tertuduh tidak diwakili peguam. Sebutan semula kes 1 Ogos depan untuk serahan laporan kimia dan forensik bagi kes bunuh, dan patologi untuk dadah.


KPDNHEP serbu dua premis jual minyak masak bersubsidi melalui platform e-dagang

PETALING JAYA, 4 Julai- Kementerian Perdagangan Dalam Negeri dan Hal Ehwal Pengguna (KPDNHEP) berjaya menumpaskan aktiviti penjualan minyak masak secara dalam talian melalui platform e-dagang terkenal dalam negara di dua premis berasingan masing-masing di Petaling Jaya dan Puchong, Selangor pada 1 Julai 2022.Premis yang diserbu di Petaling Jaya merupakan sebuah premis kediaman yang disewa untuk dijadikan stor penyimpanan dan pembungkusan barang-barang runcit yang dijual secara dalam talian manakala premis yang diserbu di Puchong adalah premis rumah kedai yang juga dijadikan stor penyimpanan dan pembungkusan barang-barang runcit yang dijual secara dalam talian.Hasil pemeriksaan ke atas premis di Petaling Jaya itu, pihak berkuasatelah menemukan sejumlah 255kg minyak masak paket 1kg bersubsidi bersama beberapa jenis barangan runcit lain yang disimpan di dalam premis terbabit sebelum diedar kepada pelanggan secara dalam talian.Hasil pemeriksaan lanjut mendapati hanya barang kawalan minyak masak paket 1kg sahaja ditemukan oleh pihak KPDNHEP dan premis gagal mengemukakan sebarang dokumen kebenaran di bawah Akta Kawalan Bekalan 1961 daripada Pengawal Bekalan untuk berurusniaga dengan barang kawalan berjadual itu. Hasil maklumat yang diperolehi, minyak masak paket tersebut dijual pada harga RM 2.50/kg.Pasukan serbuan telah mengambil tindakan ke atas premis terbabit kerana disyaki melakukan kesalahan di bawah Seksyen 16 Akta Kawalan Bekalan 1961 iaitu menjual barang kawalan tanpa lesen dan Subperaturan 3(1) Peraturan-Peraturan Kawalan Bekalan 1974, iaitu mana-mana orang tidak boleh berurusan secara borong dan runcit apa-apa barang berjadual tanpa lesen yang dikeluarkan di bawah Peraturan 4 Akta yang sama.Seorang lelaki warga tempatan yang mengaku sebagai pekerja premis terbabit telah direkodkan keterangan bagi membantu siasatan. Sejumlah 255 kg minyak masak paket 1kg telah disita bersama beberapa dokumen perniagaan lain untuk siasatan lanjut. Nilai keseluruhan rampasan dianggarkan berjumlah RM637.50.Dalam serbuan berasingan, pemeriksaan ke atas premis di Puchong pula, pasukan serbuan telah menemukan sejumlah minyak masak kemasan botol 1kg, 2kg dan 3kg dalam premis terbabit.Hasil pemeriksaan lanjut, pihak premis telah mengemukakan lesen runcit di bawah Akta Kawalan Bekalan 1961 yang masih sah tempohnya namun alamat didaftarkan dalam lesen itu berbeza daripada alamat premis yang menyimpan barang-barang kawalan terbabit.Seorang wanita warga tempatan yang mengaku sebagai penyelia premis berkenaan telah direkodkan keterangan bagi membantu siasatan kerana disyaki melakukan kesalahan di bawah Sekyen 20(1) Akta Kawalan Bekalan 1961 iaitu menyimpan apa-apa barang yang dikawal selain daripada premis yang dilesenkan.Sejumlah 27 unit minyak masak kemasan botol 1kg, 2kg dan 3kg telah disita bersama beberapa dokumen perniagaan lain untuk siasatan lanjut. Nilai keseluruhan rampasan dianggarkan berjumlah RM858.00.Kertas siasatan telah dibuka dan siasatan lanjut terhadap kedua-dua kes berkenaan akan dilakukan di bawah Akta Kawalan Bekalan 1961 bagi mengenalpasti rantaian pengedaran minyak masak terbabit termasuklah maklumat daripada mana bekalan minyak masak tersebut diperolehi. Jika sabit kesalahan boleh didenda tidak lebih RM1 juta bagi orang perseorangan atau penjara tidak melebihi tiga tahun atau kedua-duanya sekali manakala bagi syarikat sekiranya sabit kesalahan boleh didenda tidak melebihi RM3 juta.Selain itu, syarikat juga boleh disiasat di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001) (Akta 613) iaitu kesalahan pengubahan wang haram bagi tujuan mengesan, membeku, menyita serta sehingga ke peringkat perlucutanhak ke atas apa-apa hasil pendapatan atau harta yang dijana daripada aktiviti haram penyelewengan barang kawalan bersubsidi terutamanya berkaitan minyak masak.Jika disabitkan dengan kesalahan di bawah Akta 613 ini boleh dipenjarakan selama tempoh tidak melebihi 15 tahun dan juga boleh didenda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau lima juta ringgit yang mana yang lebih tinggi.

(Serbuan oleh KPDNHEP di salah sebuah premis)FOTO IHSAN KPDNHEP


Rompak kedai serbaneka, dua beradik ditahan

SUNGAI PETANI, 3 Julai- Dua beradik ditahan selepas merompak sebuah kedai serbaneka 24 jam di Taman Setia Budi, Tikam Batu, dekat Sungai Petani, Kedah menggunakan senjata api, pada 26 Jun lalu. Kedua-dua suspek berusia 26 dan 23 tahun itu ditahan pada hari yang sama iaitu dalam tempoh kurang 24 jam selepas melakukan rompakan tersebut. Ketua Polis Daerah Kuala Muda, ACP Zaidy Che Hassan berkata, dalam kejadian pukul 1.30 pagi itu, suspek berusia 26 tahun yang memakai topi keledar berpura-pura masuk ke dalam kedai serbaneka untuk membeli barang sebelum ke kaunter untuk membuat pembayaran. Suspek bagaimanapun bertindak mengeluarkan senjata menyerupai sepucuk pistol dan mengacu ke arah pekerja kedai serbaneka lalu mengambil wang tunai RM100 di dalam laci dan melarikan diri. "Hasil risikan dan maklumat, kedua-dua suspek berjaya dikesan dan ditahan di tepi Sungai Pinang Tunggal, Tikam Batu pada pukul 5.30 petang hari yang sama. "Pelbagai peralatan termasuk sepucuk pistol tiruan yang digunakan dalam rompakan tersebut dirampas, selain sebuah motosikal yang dilaporkan hilang pada hari yang sama," katanya.

(Pelbagai peralatan yang digunakan dalam rompakan tersebut dirampas)

Hasil semakan mendapati, suspek berusia 26 tahun pernah ditahan di penjara atas kesalahan samun dan dadah. Kedua-dua suspek yang turut positif dadah direman selama tujuh hari bagi membantu siasatan.  Kes disiasat di bawah Seksyen 392 Kanun Keseksaan iaitu kesalahan samun dan Seksyen 36 Akta Senjata Api 1960.


13 lelaki ditahan seludup minyak diesel di Kota Tinggi

KOTA TINGGI, 3 Julai- Polis Johor berjaya mematahkan cubaan seludup keluar 138 ribu liter minyak diesel bersubsidi, bernilai RM386,000, menerusi Op Bersepadu Kontraban di Sungai Bauk, Tanjung Belungkor, Kota Tinggi, 11 malam kelmarin.  Empat lelaki tempatan dan sembilan lelaki warga asing, berumur 18 hingga 62 tahun, dipercayai terlibat dengan sindiket, ditahan.  Ketua Polis Johor, Datuk Kamarul Zaman Mamat berkata, premis berhampiran laluan kapal antarabangsa itu dijadikan tempat transit seludup minyak diesel.  Sindiket sudah beroperasi selama sebulan, dipercayai menjalankan kegiatan tersebut setiap tiga hari, menjual minyak di pasaran gelap, dengan harga lebih tinggi dan mengaut keuntungan lebih seringgit bagi setiap liter.  "Hasil daripada siasatan tersebut telah berjaya membongkar satu lagi sindiket, dan beberapa sindiket lagi akan dibongkarkan, dan saya berharap, dan saya memberi amaran kepada sindiket ini, kepada sindiket2 yang masih beroperasi,"kata Kamarul. Salah seorang suspek, mempunyai rekod lampau, bersabit dadah.  Turut dirampas, sebuah kapal tangki berdaftar di negara jiran, bernilai RM13.1 juta, empat tangki treler, bernilai RM800,000, serta alatan menyedut minyak, dan sebuah kereta, bernilai RM172,000.  Kes disiasat mengikut Seksyen 21 Akta Kawalan Bekalan 1961.

(Ketua Polis Johor, Datuk Kamarul Zaman Mamat pada sidang media di lokasi serbuan di  Tanjung Belungkor)


Polis rampas 11,000 karton rokok disyaki diseludup, tidak bercukai

KOTA BHARU, 3 Julai- Sebanyak 11,000 karton rokok disyaki diseludup dan tidak bercukai berjaya dirampas dalam serbuan di Bandar Ketereh, petang semalam.Serbuan turut membawa kepada penahanan dua lelaki tempatan berusia antara 20-an hingga 30-an.Kenyataan Ketua Polis Daerah Kota Bharu, Asisten Komisioner Mohd Rosdi Daud menyebut, rampasan dibuat ketika polis menahan sebuah lori jenis Isuzu dan kereta jenis Toyota Vios di lokasi terbabit.Turut dirampas lima telefon bimbit.Kesemua rampasan bernilai keseluruhan RM1.8 juta.

(Kereta jenis Toyota Vios yang dirampas di lokasi terbabit)

Kedua-dua suspek yang ditahan tiada rekod jenayah manakala ujian air kencing didapati negatif.Kedua-dua suspek akan ditahan reman dan disiasat mengikut Seksyen 135(1)(d) Akta Kastam 1967.


Pekerja kilang tak mengaku memandu di bawah pengaruh dadah, nafi penyebab kematian guru wanita

(Yeoh Boon Chin, 32, didakwa memandu dalam keadaan mabuk menyebabkan kematian Azlina Mohamad, 51, di Kilometer 55 Jalan Kuantan-Segamat/FOTO Bernama)

PEKAN, 1 Julai - Seorang pekerja kilang mengaku tidak bersalah di Mahkamah Majistret di sini hari ini atas pertuduhan memandu di bawah pengaruh dadah sehingga menyebabkan kematian seorang guru di Kilometer 55 Jalan Kuantan-Segamat di sini, minggu lepas. Tertuduh Yeoh Boon Chin, 32, membuat pengakuan itu selepas pertuduhan dibacakan di hadapan Majisret Wahidah Zainal Abidin. Yeoh yang beralamat di Gemas, Negeri Sembilan didakwa melakukan kesalahan itu pada 4 petang, 26 Jun semasa memandu kenderaan bernombor pendaftaran WWR818 yang menyebabkannya tidak berdaya mengawal kenderaan sehingga menyebabkan kematian Azlina Mohamad, 51, yang merupakan penumpang kereta jenis Myvi. Pertuduhan dibuat mengikut Seksyen 44(1)(a) Akta Pengangkutan Jalan 1987 yang memperuntukkan hukuman maksimum 15 tahun penjara dan denda sehingga RM100,000 jika sabit kesalahan. Selain itu, Yeoh yang memakai pakaian lokap polis juga mengaku tidak bersalah atas pertuduhan kedua iaitu memandu di bawah pengaruh dadah sehingga menyebabkan kecederaan kepada anak Azlina, Ain Shafiah Ahmad Shahar 21, di tempat dan pada masa yang sama.

Bagi kesalahan itu, tertuduh didakwa di bawah Seksyen 44(1A)(a) akta sama yang boleh dihukum penjara sehingga 10 tahun dan denda tidak lebih RM50,000 jika sabit kesalahan. Pada prosiding itu, peguam Osman Abdullah yang mewakili tertuduh merayu mahkamah mengurangkan jaminan RM30,000 yang ditawarkan pihak pendakwaan bagi kedua-dua pertuduhan itu atas alasan tertuduh hanya memperoleh pendapatan RM1,700 sebulan. "Tertuduh merupakan seorang duda anak satu dan berjanji akan hadir setiap kali kes disebut di mahkamah," katanya. Majistret membenarkan jaminan RM8,000 dengan seorang penjamin bagi kedua-dua pertuduhan dan menetapkan 30 Ogos sebagai sebutan semula bagi mendapatkan laporan bedah siasat dan laporan kimia. Pendakwaan dikendalikan Timbalan Pendakwa Raya Nur Natasha Saharrudin. - BERNAMA


Keputusan rayuan batal pertuduhan rasuah, pengubahan wang haram Abdul Azeez ditangguh

PUTRAJAYA, 1 Julai - Mahkamah Rayuan hari ini menangguhkan keputusan rayuan bekas Pengerusi Tabung Haji Datuk Seri Abdul Azeez Abdul Rahim untuk membatalkan pertuduhan rasuah dan pengubahan wang haram yang dihadapinya ke 26 Ogos.Tarikh itu ditetapkan selepas peguam Amer Hamzah Arshad yang mewakili Abdul Azeez memohon mahkamah menangguhkan keputusannya yang dijadualkan hari ini berikutan jawapan yang diterima daripada Suruhanjaya Pencegahan Rasuah Malaysia (SPRM) pada 27 Jun lepas berkaitan surat representasi Ahli Parlimen Baling kepada Peguam Negara (AGC).Beliau berkata menurut SPRM, terdapat petunjuk baharu yang mereka sedang kaji dan SPRM bersedia untuk memberi taklimat kepada AGC mengenai perkembangan baharu itu.Amer Hamzah berkata beliau telah mengemukakan surat kepada mahkamah memohon supaya memberi masa kepada SPRM dan AGC untuk memutuskan representasi anak guamnya."Kami yakin keputusan representasi akan menyelesaikannya. Jika AGC bersetuju dengan representasi kami berdasarkan isu yang kami bangkitkan, tidak ada keperluan untuk mahkamah ini menyampaikan keputusan," katanya.Terdahulu, Amer Hamzah berkata beliau memohon kepada mahkamah untuk menangguhkan tarikh keputusan awal pada 21 Mac tahun ini sementara menunggu jawapan AGC terhadap representasi mereka, sambil menambah bahawa mahkamah kemudian menetapkan semula tarikh keputusan itu pada sehingga hari ini.Beliau berkata ini adalah penangguhan ketiga.

Oleh kerana tiada bantahan daripada pihak pendakwaan, Hakim Datuk Seri Kamaludin Md Said, yang mengetuai panel tiga hakim, kemudian membenarkan penangguhan itu dan berkata ia adalah penangguhan terakhir."Kami ada banyak kes lain, mahkamah telah memberi penangguhan beberapa kali dan ia tidak baik di mata orang ramai," kata Kamaludin yang bersidang bersama-sama Datuk Abu Bakar Jais dan Datuk Che Mohd Ruzima Ghazali.Abdul Azeez, 55, merayu terhadap keputusan Mahkamah Tinggi pada 12 Mac tahun lepas yang menolak permohonannya untuk membatalkan tiga pertuduhan rasuah dan 10 pertuduhan pengubahan wang haram melibatkan RM5.2 juta berhubung projek jalan raya di Perak dan Kedah.Dia juga menghadapi 10 pertuduhan pengubahan wang haram membabitkan RM13.9 juta yang didakwa diterima daripada Menuju Asas Sdn Bhd.Perbuatan itu didakwa dilakukan di CIMB Bank, Jalan Tun Perak di sini pada 8 Dis 2010 dan di Affin Bank, Pusat Bandar Puchong, Selangor pada 13 Jun 2017 dan 10 April 2018, manakala kesalahan pengubahan wang haram dilakukan di kawasan Lembah Klang antara 8 Mac 2010 dan 30 Ogos 2018 - BERNAMA


Keputusan kes rasuah Rosmah dijadual semula 1 Sept

KUALA LUMPUR, 1 Julai - Mahkamah Tinggi di sini hari ini menetapkan tarikh baharu pada 1 September ini untuk keputusan kes rasuah Datin Seri Rosmah Mansor membabitkan projek solar hibrid untuk 369 sekolah luar bandar di Sarawak bernilai RM1.25 bilion.Tarikh itu ditetapkan oleh Timbalan Pendaftar Catherine Nicholas ketika pengurusan kes di dalam kamarnya yang dihadiri Timbalan Pendakwa Raya Poh Yih Tinn dan peguam Datuk Jagjit Singh dan Datuk Akberdin Abdul Kader, yang mewakili Rosmah.Akberdin ketika ditemui pemberita berkata pihaknya dimaklumkan untuk hadir ke prosiding pengurusan kes hari ini melalui surat mahkamah bertarikh 29 Jun."Pihak-pihak hadir hari ini dan mahkamah menjadualkan semula tarikh keputusan baharu pada 1 Sept, jam 9 pagi," katanya.Poh, yang mengesahkan perkara itu memberitahu pemberita bahawa Hakim Mohamed Zaini Mazlan mahu memberikan keputusannya pada Ogos ini tetapi pihak-pihak hanya bersetuju bagi tarikh pada September.Mohamed Zaini sebelum ini menetapkan 7 Julai untuk menyampaikan keputusan sama ada isteri bekas Perdana Menteri Datuk Seri Najib Tun Razak itu akan dibebaskan atau disabitkan dengan tiga pertuduhan rasuah.Pada 18 Feb tahun lepas, Rosmah, 70, diperintah membela diri terhadap tiga pertuduhan selepas pihak pendakwaan berjaya membuktikan kes prima facie terhadap beliau.Rosmah dituduh meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Datuk Rizal Mansor sebagai ganjaran membantu Jepak Holdings memperoleh projek bernilai RM1.25 bilion untuk menyediakan tenaga hibrid solar di 369 sekolah di luar bandar Sarawak.Pada 24 Jun lepas, Rosmah memfailkan permohonan terbaharunya untuk mencabar pelantikan Datuk Seri Gopal Sri Ram sebagai timbalan pendakwa raya kanan dalam kes rasuah membabitkan projek hibrid solar dihadapinya dan memohon perbicaraan penuh kes itu yang berlangsung sejak 2018, terbatal dan tidak sah.

Permohonan kebenaran semakan kehakiman itu akan didengar di hadapan Hakim Mahkamah Tinggi (Rayuan dan Kuasa-Kuasa Khas) Datuk Ahmad Kamal Md Shahid pada 6 Julai ini.Sebelum ini Rosmah telah memfailkan permohonan sama di Mahkamah Tinggi Jenayah di sini. Bagaimanapun permohonannya ditolak oleh Mahkamah Tinggi dan rayuannya terhadap permohonan itu juga ditolak oleh Mahkamah Rayuan dan Mahkamah Persekutuan. - BERNAMA


Ejen pelancongan didakwa guna dokumen palsu bernilai lebih RM22 juta

KUALA LUMPUR, 1 Julai - Seorang ejen pelancongan dihadapkan ke Mahkamah Sesyen di sini hari ini atas dua pertuduhan menggunakan dokumen palsu berhubung cadangan membina dan menyiapkan rumah keluarga untuk pegawai dan anggota tentera Kementerian Pertahanan Malaysia (Mindef) bernilai lebih RM22 juta.Sulaiman Abdul Razak, 56, bagaimanapun mengaku tidak bersalah selepas pertuduhan terhadapnya dibacakan di hadapan Hakim Kamarudin Kamsun.Mengikut pertuduhan pertama dan kedua, tertuduh didakwa menggunakan dokumen palsu sebagai tulen iaitu dua ‘Borang Jaminan Bank / Jaminan Syarikat Kewangan / Jaminan Insurans untuk Bon Pelaksanaan (Kontrak Kerja)’ bagi Cadangan Membina dan Menyiapkan Rumah Keluarga (338 Unit) Pelbagai Kelas Serta Kerja-Kerja Berkaitan untuk pegawai dan anggota tentera darat di Kem Batu 10, Kuantan, Pahang bernilai RM3.75 juta dan RM18.75 juta.Dia dituduh melakukan kedua-dua kesalahan itu di Mindef, Jalan Padang Tembak, Sentul di sini antara 20 Okt dan 15 Nov 2006.Pendakwaan dikemukakan mengikut Seksyen 471 Kanun Keseksaan dan boleh dihukum di bawah Seksyen 467 kanun sama yang membawa hukuman penjara maksimum 20 tahun dan boleh dikenakan denda, jika sabit kesalahan.

(Sulaiman Abdul Razak, 56, didakwa atas dua pertuduhan menggunakan dokumen palsu berhubung cadangan membina dan menyiapkan rumah keluarga untuk pegawai dan anggota tentera MINDEF bernilai lebih RM22 juta)

Timbalan Pendakwa Raya Zulaaikha Mohd Apandi menawarkan jaminan RM500,000 bagi kedua-dua pertuduhan, namun peguam Adi Zulkarnain Zulkafli yang mewakili Sulaiman memohon jaminan dikurangkan dengan alasan anak guamnya mempunyai penyakit kencing manis dan darah tinggi serta menanggung keluarga."Jumlah jaminan RM500,000 terlalu tinggi dan anak guam saya tidak mempunyai kesalahan (jenayah) lain. Pada 4 Julai ini, anak guam akan menunaikan haji dan jika dia dipenjarakan kemungkinan dia tidak dapat mengerjakan haji," kata peguam itu.Mahkamah membenarkan tertuduh diikat jamin RM80,000 dengan seorang penjamin berserta syarat tambahan melaporkan diri sebulan sekali di balai polis berdekatan dan pasport tertuduh diserahkan kepada mahkamah sehingga kes selesai.Kamarudin menetapkan 1 Ogos untuk sebutan semula kes bagi serahan dokumen. - BERNAMA


106 pendatang tanpa izin ditahan dalam Op Gegar, Op Sapu di Melaka

MELAKA, 1 Julai- Jabatan Imigresen Melaka menahan seramai 106 pendatang tanpa izin dalam serbuan Op Gegar dan Op Sapu di tiga lokasi berasingan di sekitar bandar Melaka dan Jasin, awal pagi tadi.Pengarah Imigresen negeri Anirwan Fauzee Mohd Aini berkata dalam operasi bermula pukul 11.00 malam di dua pusat hiburan itu, sembilan wanita terdiri daripada tujuh warga Vietnam dan dua warga Thailand berumur antara 22 hingga 37 tahun ditahan.“Wanita warga Vietnam ditahan kerana melakukan kesalahan di bawah Seksyen 6(1)(c) Akta Imigresen 1959/63 kerana gagal mengemukakan dokumen perjalanan yang sah.“Sementara dua warga Thailand itu ditahan melakukan kesalahan di bawah Peraturan 39(b) Peraturan-Peraturan Imigresen 1963 kerana salah guna pas,” katanya dalam satu kenyataan di sini hari ini.Anirwan berkata hasil pemeriksaan mendapati kesemua wanita yang bekerja sebagai pelayan pelanggan itu mengenakan caj antara RM400 hingga RM900 semalam bergantung kepada pakej perkhidmatan yang ditawarkan.Dalam serbuan berasingan di kawasan rumah kongsi di tapak pembinaan di Jasin pula, Jabatan Imigeresen telah memeriksa seramai 225 warga asing.Katanya hasil pemeriksaan, seramai 97 individu ditahan membabitkan 62 lelaki warga Bangladesh dan 35 warga Indonesia termasuk empat wanita. “Ketika serbuan terdapat pendatang yang cuba melarikan diri dan bersembunyi dalam lori di kawasan pembinaan, namun mereka berjaya ditahan.

“Seramai 81 orang ditangkap disyaki melakukan kesalahan di bawah Seksyen 6(1)(c) Akta Imigresen 1959/63 kerana gagal mengemukakan dokumen perjalanan yang sah, manakala 16 orang disyaki melakukan kesalahan di bawah Seksyen 15(1)(c) Akta Imigresen 1959/63 kerana tinggal lebih masa,” katanya.Operasi tamat pada pukul 4.00 pagi tadi dan kesemua tahanan diiring kawal ke Pejabat Imigresen Melaka untuk siasatan lanjut.


Sindiket jual minyak enjin kitar semula, tumpas

PONTIAN, 30 Jun- Sebanyak 128,000 liter minyak enjin terpakai dirampas polis menerusi serbuan di sebuah kilang di Kampung Jeram Batu, Pekan Nanas, Pontian, Johor kira-kira 5.30 petang, Selasa lepas. Lima individu berusia 26 hingga 49 tahun, termasuk seorang lelaki tempatan disyaki dalang, ditahan. Pemangku Ketua Polis Johor, SAC Jalaludin Hamid berkata, kilang tersebut disyaki membeli minyak enjin terpakai daripada bengkel-bengkel kenderaan sebelum diproses menjadi minyak diesel dan dijual di pasaran tempatan.

(128,000 liter minyak enjin terpakai dirampas polis menerusi serbuan di sebuah kilang di Kampung Jeram Batu, Pekan Nanas, Pontian, Johor)

Nilai keseluruhan rampasan termasuk tong, dua buah lori pelbagai jenis dan pam penyedut minyak dianggarkan berjumlah RM7.3 juta."Diperoleh dengan harga 30 sen seliter, mereka akan kumpulkan di sini dan akan proses dan apabila (sudah) diproses dia akan jual di pasaran dengan harga RM1.80 seliter," kata beliau.  Kes disiasat mengikut Seksyen 34(B)(1)(A) , Seksyen 19 (A) Akta Kualiti Alam Sekeliling 1974 dan Seksyen 6(1)(C) Akta Imigresen 1959/63.


Warga emas hadapi 17 tuduhan rogol, amang seksual fizikal terhadap dua beradik perempuan

BUTTERWORTH, 29 Jun- Seorang warga emas mengaku tidak bersalah dan mohon dibicarakan atas 17 pertuduhan merogol dan melakukan amang seksual fizikal terhadap dua kanak-kanak di Mahkamah Sesyen di sini, hari ini.Tertuduh Ashaari Ibrahim, 74 tahun, seorang guru mengaji dituduh melakukan kesalahan itu di sebuah rumah di Seberang Perai Tengah antara tahun 2014 hingga 2021 ketika mangsa berusia lima tahun. Pertuduhan yang dibacakan Timbalan Pendakwa Raya, Syeqal Che murat dihadapan Hakim Noor Aini Yusoff melibatkan mangsa yang juga adik beradik diadakan di dua mahkamah berbeza. Dalam Mahkamah Sesyen 2, tertuduh didakwa atas tiga pertuduhan merogol dan tiga pertuduhan melakukan amang seksual fizikal terhadap kanak-kanak itu (adik) yang ketika itu berumur tujuh tahun di antara 1 Januari 2018 hingga 31 Disember 2020.

(Tertuduh, Ashaari Ibrahim / FOTO BERNAMA)

Tertuduh mengaku tidak bersalah dan mohon dibicarakan.  Walaubagaimanapun, Hakim tidak membenarkan tertuduh diikat jamin dan menetapkan 29 Julai ini sebagai tarikh sebutan semula kes.


Polis Kelantan rampas 252,000 pil yaba, 3 lelaki ditahan bantu siasatan

KOTA BHARU, 29 Jun- Polis berjaya merampas 252,000 biji pil yaba bernilai lebih RM2.5-juta dalam serbuan di Kota Bharu dan Bachok, Kelantan, kelmarin. Menurut Pemangku Ketua Polis Kelantan, Datuk Muhamad Zaki Harun, serbuan pertama di kawasan parkir sebuah kedai makan di Kampung Jelujok Banggu, di sini, kira-kira pukul 3.00 petang, yang membawa kepada penahanan tiga lelaki berumur 27 hingga 33 tahun."Ketika kejadian anggota bertugas mendekati dua suspek yang menaiki kereta jenis Honda Jazz yang ketika itu sedang berurusan dengan lelaki lain berusia 33 tahun yang menunggang motosikal jenis Honda Icon."Pemeriksaan pada kenderaan menemui satu kotak berisi 14 bungkusan plastik, yang mana di dalamnya mengandungi pil kemerahan sejumlah 84,000 biji pil yaba pada bungkusan terbabit yang dipercayai untuk pasaran seluruh Kelantan," katanya pada sidang media di Ibu Pejabat Polis Kontinjen (IPK) Kelantan, di sini, hari ini.Susulan soal siasat ke atas suspek, satu lagi serbuan dibuat ke atas sebuah rumah di kampung Takang, Tawang Bachok.

Hasil serbuan, 168,000 biji pil yaba bernilai hampir RM1.7 juta ditemukan.  Ketiga-tiga suspek ditahan reman selama tujuh hari bermula 28 Jun sehingga 4 Julai untuk siasatan lanjut mengikut Seksyen 39B Akta Dadah Berbahaya 1952.


Merasuah pegawai TNB, pemilik restoran mengaku tidak bersalah

SHAH ALAM, 29 Jun- Seorang pemilik restoran mengaku tidak bersalah di Mahkamah Sesyen Shah Alam atas pertuduhan memberi suapan berjumlah RM3,000 sebagai dorongan untuk tidak memotong bekalan elektrik restoran miliknya, tiga tahun lalu. Tertuduh Ho Shueng Kien didakwa memberi suapan kepada Pegawai Tenaga Nasional Berhad, Muhammad Hilmi Zainuddin pada 2 Ogos 2019 sebagai dorongan untuk tidak memotong bekalan elektrik restoran miliknya kerana kesalahan mencuri bekalan elektrik.  Mahkamah membenarkan ikat jamin RM8,000 dengan seorang penjamin selain pasport perlu diserahkan ke mahkamah.

Kes disiasat di bawah seksyen 16 (b)(A) Akta SPRM 2009. Sabit kesalahan, tertuduh boleh dipenjara tidak lebih 20 tahun dan denda tidak kurang lima kali ganda jumlah atau nilai suapan. Sebutan semula kes ditetapkan pada 16 Ogos.


KKM terima 528 aduan berkaitan pengamal pergigian haram sejak 2017

KUALA NERUS, 29 Jun- Kementerian Kesihatan (KKM) menerima 528 aduan melibatkan kegiatan pengamal pergigian haram di seluruh negara sejak 2017 hingga tahun lepas.Pengarah Kanan (Kesihatan Pergigian) KKM Dr Noormi Othman berkata daripada jumlah itu, 377 kes atau 71.4% berkaitan pendakap gigi palsu, 58 kes atau 11 peratus% melibatkan venir pergigian dan 93 kes atau 19.6% melibatkan lain-lain aduan seperti pembuatan gigi palsu, cabutan gigi serta pemutihan gigi.“Terdapat trend peningkatan jumlah aduan daripada 2017 hingga 2019 namun menurun bagi 2020 hingga 2021. Ini mungkin disebabkan peningkatan kesedaran masyarakat terhadap pengamal pergigian haram ataupun kesan penguatkuasaan Perintah Kawalan Pergerakan (PKP) yang membataskan kegiatan doktor gigi palsu.“Oleh itu, kita bimbang fasa peralihan ke endemik ini akan menyebabkan kegiatan pengamal pergigian haram akan kembali meningkat,” katanya sambil memaklumkan Wilayah Persekutuan Kuala Lumpur dan Selangor merekodkan kes aduan tertinggi.Beliau berkata demikian kepada pemberita selepas melancarkan Kempen 'Say No To Fake Dentist!’ Tahun 2022 anjuran Bahagian Kesihatan Pergigian Jabatan Kesihatan Negeri Terengganu (JKNT) di Universiti Malaysia Terengganu di sini, hari ini, yang turut dihadiri Pengarah JKNT Datuk Dr Kasemani Embong. Dr Noormi berkata di Terengganu sebanyak tujuh kes direkodkan sejak 2014 hingga 2021 dengan kesemua Orang Kena Saman telah didakwa mengikut Seksyen 4 (1) Akta Kemudahan dan Perkhidmatan Jagaan Kesihatan Swasta 1988 (Akta 586) dan dihukum di bawah Seksyen 5 (1) (a) (i) akta sama, yang memperuntukkan hukuman denda sehingga RM300,000 atau penjara enam tahun atau kedua-duanya.Beliau berkata kebanyakan pengamal pergigian haram terdiri daripada golongan wanita berusia lingkungan 20 hingga 30 tahun dan melibatkan rakyat tempatan serta bukan warganegara. Katanya golongan itu yang mengiklankan perkhidmatan pergigian melalui media sosial menjalankan kegiatan di pelbagai lokasi termasuk hotel, rumah persendirian dan rumah tumpangan bagi mengelak aktiviti dihidu pihak berkuasa.“Kebanyakan pelanggan yang mendapatkan rawatan seperti pendakap gigi, venir dan pemutihan gigi adalah dalam kalangan belia dan remaja manakala yang mendapatkan rawatan cabutan gigi serta pembuatan gigi palsu adalah golongan dewasa dan warga emas.“Bayaran dikenakan memang lebih murah. Contohnya, RM200 hingga RM600 untuk rawatan pendakap gigi iaitu jauh lebih rendah daripada rawatan oleh pengamal pergigian bertauliah di klinik swasta. Namun kita tidak boleh buat perbandingan kerana rawatan di klinik swasta sudah termasuk dengan rawatan susulan secara berkala dan sebagainya," katanya.

Dr Noormi berkata pihaknya juga percaya terdapat pengamal pergigian haram yang membuat kontrak perjanjian dengan pelanggan untuk tidak memberitahu sesiapa mengenai rawatan gigi mereka. “Pernah ada kes, mereka (pelanggan) datang ke klinik gigi kerana sakit selepas menerima rawatan daripada pengamal pergigian haram namun enggan mendedahkan butiran lanjut kerana telah tandatangani kontrak. Justeru, kita minta mereka yang pernah mendapatkan rawatan daripada pengamal pergigian haram tampil ke hadapan dan jangan risau kerana identiti pengadu akan dirahsiakan,” katanya. -BERNAMA


Pemandu lori mengaku bersalah tikam isteri dan ibu mentua

PASIR MAS, 29 Jun- Seorang pemandu lori mengaku bersalah di Mahkamah Sesyen di sini hari ini atas dua pertuduhan mencederakan isteri dan ibu mentua menggunakan pisau.Wan Mohammad Hafizuddin Wan Ismail, 27, didakwa dengan sengaja mencederakan isterinya Nik Salma Joni, 26, dan Tuan Azizah Tuan Bongsu, 61, di sebuah rumah dekat Kampung Cabang Empat, Tumpat dekat sini pada pukul 5.30 petang, 21 Jun lepas.Bagi kedua-dua pertuduhan itu dia didakwa mengikut Seksyen 324 Kanun Keseksaan yang dibaca bersama Seksyen 326A dan Seksyen 326 kanun yang sama.Seksyen 324 Kanun Keseksaan memperuntukkan hukuman penjara sehingga 10 tahun atau denda atau sebat atau mana-mana dua manakala Seksyen 326 Kanun Keseksaan membawa hukuman penjara sehingga 20 tahun atau denda atau sebat atau mana-mana dua jika sabit kesalahan.

Pendakwaan dikendalikan Timbalan Pendakwa Raya Hajarul Falenna Abu Bakar manakala tertuduh tidak diwakili peguam.Kes itu disebut di hadapan Majistret Mustaqim Sukarno yang kemudiannya menetapkan 5 September sebagai tarikh untuk menjatuhkan hukuman.


KPDNHEP rampas alat teknologi penstriman hasil serbuan ke atas premis di Petaling Jaya

PETALING JAYA, 28 Jun - Kementerian Perdagangan Dalam Negeri dan Hal Ehwal Pengguna (KPDNHEP) merampas sebanyak 17 unit alat teknologi penstriman berserta dokumen yang berkaitan yang disyaki mengandungi karya hak cipta yang diadukan dengan nilai rampasan keseluruhan dianggarkan berjumlah RM6,800.Kesemua rampasan tersebut hasil dari serbuan ke atas tiga premis berasingan yang terletak di dalam sebuah pusat beli-belah di Petaling Jaya. KPDNHEP melalui satu kenyataan berkata, serbuan bermula pada pukul 12.00 tengah hari dengan kekuatan 12 anggota penguat kuasa KPDNHEP Putrajaya dan dilakukan hasil daripada maklumat pemilik hak cipta serta risikan awal yang telah dilakukan.

(Anggota penguat kuasa KPDNHEP memeriksa alat teknologi penstriman yang dijual di tiga premisdalam sebuah pusat beli-belah di Petaling Jaya, Selangor)

Pasukan serbuan telah bertindak menahan 2 orang lelaki, seorang warga tempatan dan seorang lagi bukan warganegara berumur lingkungan 30-an untuk siasatan lanjut kerana disyaki melakukan kesalahan di bawah seksyen 43AA Akta Hak Cipta 1987, iaitu melakukan pelanggaran hak cipta dalam apa-apa karya dengan menjual suatu teknologi penstriman. Jika sabit kesalahan boleh didenda tidak kurang daripada RM10,000 dan tidak melebihi RM200,000 atau penjara tidak melebihi 20 tahun atau kedua-duanya.


Seleweng minyak masak paket bersubsidi, seorang lelaki tempatan ditahan

PASIR GUDANG, 28 Jun- Sebanyak 13.6 tan metrik minyak masak disyaki telah dicampur minyak masak terpakai dirampas Kementerian Perdagangan Dalam Negeri dan Hal Ehwal Pengguna (KPDNHEP) Johor.

Rampasan dibuat hasil serbuan di sebuah kilang di Kota Masai yang disyaki melakukan penyelewengan minyak bersubsidi, kira-kira 11.00 pagi semalam.

Pengarah KPDNHEP Johor, Mohd Hairul Anuar Bohro dalam satu kenyataan memaklumkan, susulan serbuan itu, pihaknya menahan seorang suspek, warga tempatan berusia 30 tahun.

"Ia satu tindakan tidak bertanggungjawab oleh pemilik sebuah kilang yang diserbu penguat kuasa KPDNHEP," jelas kenyataan tersebut.

Tambah Mohd Hairul, kilang tersebut berselindung disebalik aktiviti pengumpulan dan penjualan minyak masak terpakai.Pemindahan minyak masak bersubsidi dipercayai dibuat dengan mencampurkan minyak masak tersebut dalam tangki minyak masak terpakai bagi mendapatkan lebih banyak kuantiti dan keuntungan.

Nilai keseluruhan rampasan dianggarkan lebih RM88,000. Pihak KPDNHEP Johor percaya kegiatan itu sudah dijalankan selama setahun.

Turut disita, peralatan yang digunakan dalam aktiviti penyelewengan minyak masak bersubsidi serta rakaman CCTV di lokasi kejadian.Kes disiasat mengikut Akta Kawalan Bekalan 1961.


Pemandu van positif ganja ditahan dalam Op Bersepadu JPJ, Polis

ARAU, 28 Jun- Seorang pemandu van kilang ditahan selepas disahkan positif ganja.Penahanan menerusi Op Bersepadu dilaksana Jabatan Pengangkutan Jalan (JPJ) bersama Polis Perlis.Turut dikeluarkan, tujuh notis saman JPJ (P) 22 dan dua notis PG1 iaitu notis larangan penggunaan kenderaan.Jabatan Siasatan dan Penguatkuasaan Trafik IPD Perlis pula mengeluarkan 13 saman atas pelbagai kesalahan.

OP Bersepadu dilaksana bagi meningkat tahap pematuhan terhadap undang-undang jalan raya.Seterusnya, mengurangkan kadar kemalangan dan kematian akibat kemalangan di negeri itu.


Jual peranti teknologi penstriman, dua lelaki termasuk seorang warga asing ditahan

PETALING JAYA, 28 Jun- Dua lelaki termasuk seorang warga asing ditahan Kementerian Perdagangan Dalam Negeri dan Hal Ehwal Pengguna (KPDNHEP) selepas disyaki menjual peranti teknologi penstriman.Penahanan dilakukan menerusi serbuan ke atas tiga premis dalam sebuah pusat beli-belah di sini, 22 Jun lalu.Kenyataan Pengarah Penguatkuasa KPDNEP, Azman Adam memaklumkan, tindakan dibuat hasil maklumat pemilik hak cipta, selain risikan awal dilaksana pihaknya beberapa hari sebelum itu.17 unit peranti teknologi penstrman serta dokumen yang disyaki mengandungi karya hak cipta dirampas.Ia membabitkan nilai kira-kira RM6,800.Kes disiasat di bawah seksyen 43AA, Akta Hak Cipta 1987.

Sabit kesalahan, denda tidak kurang RM10,000 dan tidak lebih RM200,000 atau penjara tidak lebih 20 tahun atau kedua-duanya sekali.Orang ramai yang mengesan kegiatan seumpamanya diminta segera melaporkan kepada KPDNHEP untuk tindakan lanjut.


APMM Labuan rampas dadah bernilai RM50,000

LABUAN, 28 Jun- Agensi Penguatkuasaan Maritim Malaysia (APMM) Labuan berjaya mematahkan cubaan menyeludup dadah jenis syabu bernilai RM50,000 menerusi Op Sejahtera, Op Benteng Laut dan Op Kuda Laut, semalam. Pengarahnya, Kapten Nudin Jusoh berkata, pihaknya mengesan sebuah bot gentian kaca yang mencurigakan dalam perjalanan dari Menumbok ke Labuan. Selepas menyedari kehadiran penguat kuasa, suspek memecut botnya ke kawasan cetek sebelum turun melarikan diri ke kawasan paya bakau. Pemeriksaan ke atas bot yang ditinggalkan membawa kepada penemuan satu bungkusan plastik mengandungi bahan kristal yang dipercayai dadah methamphetamine seberat 900 gram dibungkus di dalam bungkusan teh cina.

Pasukan operasi kemudiannya membawa dadah bersama bot gentian kaca itu ke Jeti Maritim Labuan untuk siasatan lanjut.

(Dadah syabu yang ditemui dalam bot gentian di perairan Menumbok)

Nudin berkata, usaha mengesan pemilik serta dalang yang terlibat akan dijalankan bagi memastikan pelaku jenayah dikenakan hukuman sewajarnya.

"Orang awam yang mempunyai maklumat berkaitan kegiatan ini boleh salurkan maklumat ke talian 087-427999," katanya.

Kes disiasat bawah Akta Dadah Berbahaya 1952.


Ops Tapis Khas:  Dadah bernilai RM99,000 berjaya dirampas

KOTA BHARU, 26 Jun- Polis Kelantan berjaya merampas pelbagai jenis dadah dengan nilai hampir RM99,000 dalam Ops Tapis Khas yang dilaksanakan selama enam hari bermula 20 Jun sehingga hari ini.Seramai 240 orang turut ditahan selain sitaan bernilai RM57,000 dalam tempoh tersebut.Menurut Pemangku Ketua Polis Kelantan, Datuk Muhamad Zaki Harun, terdapat dua kes rampasan besar di bawah Seksyen 39B Akta Dadah Berbahaya 1952 dan Seksyen 30(3) Akta Racun 1952.  Kes pertama melibatkan rampasan hampir 3,000 biji pil yaba, 3.7 gram syabu dan air ketum dengan nilai lebih RM30,000. Manakala, bagi kes kedua melibatkan rampasan hampir 700 kilogram daun ketum dengan nilai RM21,000."Jadi pihak narkotik juga lain- lain cawangan secara bersepadu kita akan terus menjalankan Ops Tapis khas ini dan kita akan fokus di kawasan yang kita kenal pasti dan kita akan pastikan tokan- tokan di kawasan itu sama ada ditangkap atau diambil dibawah undang- undang pencegahan," katanya.

(Pemangku Ketua Polis Kelantan, Datuk Muhamad Zaki Harun)

Muhamad Zaki berkata demikian kepada pemberita pada sidang media di Ibu Pejabat Polis Kontinjen (IPK) Kelantan di Kota Bharu.Sementara itu mengulas perkembangan kanak-kanak empat tahun yang kritikal disebabkan terambil dadah minggu lalu jelas beliau, kanak-kanak terbabit masih dalam rawatan di Hospital Ismail Petra Kuala Krai serta masih memerlukan bantuan pernafasan.Pihaknya masih menahan reman suspek selama lima hari lagi untuk siasatan menyeluruh.


Polis terima laporan remaja perempuan hilang, minta orang awam salur maklumat

(Remaja berusia 17 tahun dilaporkan hilang selepas keluar dari rumah di Sentul, Isnin lalu)

KUALA LUMPUR, 25 Jun- Polis sudah menerima laporan berhubung kehilangan seorang remaja perempuan dikenali sebagai Nur Hidayati Duwaijah Mazlan sejak 20 Jun lepas di Kampung Bandar Dalam, Sentul di sini.

Ketua Polis Daerah Sentul ACP Beh Eng Lai berkata laporan mengenai kehilangan remaja berusia 17 tahun itu diterima daripada ibunya pada 21 Jun lepas.Beliau berkata siasatan mendapati remaja itu dilaporkan hilang selepas keluar dari rumahnya iaitu sebuah kondominium di Kampung Bandar Dalam di sini pada 7.20 petang.“Remaja berkenaan dikatakan telah keluar dari rumah mereka untuk ke kedai dan sehingga kini, masih gagal dihubungi,” menurutnya dalam kenyataan malam ini.

(Ketua Polis Daerah Sentul ACP Beh Eng Lai berkata remaja berkenaan kali terakhir dilihat memakai baju berwarna merah serta seluar hitam/BERNAMA)

Beh berkata remaja berketinggian kira-kira 145 sentimeter itu, yang berkulit cerah, berbadan sederhana dan kedua-dua matanya berwarna coklat, kali terakhir dilihat memakai baju berwarna merah serta seluar hitam dan kehilangannya telah dihebahkan melalui Nur Alert.Orang ramai yang mempunyai maklumat diminta menghubungi pegawai penyiasat kes Inspektor Noramalina Md Jamil di talian 017-318 5868 atau Bilik Gerakan Ibu Pejabat Polis Daerah Sentul di talian 03-4048 2222. -BERNAMA


71,833 kes jenayah komersial sejak 2020 hingga Mei lalu, disiasat

JOHOR BAHRU, 25 Jun - Polis Diraja Malaysia (PDRM) menerusi Jabatan Siasatan Jenayah Komersial telah menyiasat 71,833 kes jenayah komersial sejak 2020 hingga Mei lalu.Ia melibatkan jumlah kerugian hampir RM5.2 bilion, sementara 68 peratus daripadanya merupakan jenayah penipuan dalam talian.Menurut Ketua Polis Negara, Tan Sri Acryl Sani Abdullah Sani RM173.21 juta jumlah kerugian dicatatkan tahun ini akibat kes penipuan seluruh negara setakat Mei.

(Acryl Sani dalam sidang media selepas merasmikanpelancaran Kempen Anti Scam Polis Diraja Malaysia 2022 di sini)

"3,833 kes penipuan pembelian barangan dalam talian direkodkan bulan lepas, meningkat berbanding tempoh sama tahun lalu," katanya di sini.Turut mencatatkan peningkatan, penipuan menerusi telefon dengan 1,612 kes.Manakala kes Penipuan Cinta atau African love, turun kepada 361 kes.


ATM tahan 28 PATI di Kelantan dan Kedah

BUKIT KAYU HITAM, 25 Jun- Seramai 28 warga asing tanpa izin warganegara Myanmar ditahan oleh Angkatan Tentera Malaysia (ATM) kerana menceroboh di dua lokasi berasingan di Kelantan dan Kedah. Markas Divisyen Kedua Infantri Malaysia (2 Divisyen) dalam satu kenyataan memaklumkan, kejadian pertama, pasukan Briged Kelapan Infantri Malaysia mengesan dan menahan sekumpulan individu dalam keadaan mencurigakan di Kampung Nibong, Tanah Merah.Kira-kira dua jam kemudian, pasukan Briged Keenam Infantri Malaysia pula mengesan dan menahan sekumpulan individu di kawasan kebun getah berhampiran jalan raya Changlun-Sintok.

(28 PATI warganegara Myanmar yang ditahan oleh ATM kerana menceroboh di dua lokasi berasingan di Kelantan dan Kedah)

Menurut kenyataan itu, hasil pemeriksaan di Tanah Merah mendapati 9 warganegara Myanmar berusia antara 17 hingga 35 tahun terdiri daripada 5 lelaki dan 4 perempuan tidak memiliki dokumen perjalanan yang sah.Manakala, di lokasi kedua, hasil pemeriksaan mendapati seramai 19 orang warganegara Myanmar berusia antara 19 hingga 44 tahun, terdiri daripada 15 lelaki dan 4 perempuan, juga tidak memiliki dokumen perjalanan yang sah.ATM turut merampas 18 buah telefon bimbit dan wang tunai dalam matawang Malaysia, Myanmar dan Thailand dengan anggaran nilai keseluruhan rampasan lebih RM13,000 dalam kedua-dua serbuan tersebut.Kesemua PATI diserahkan kepada Balai Polis Nibong dan Balai Polis Bukit Kayu Hitam untuk tindakan lanjut.Pasukan operasi sentiasa mengawal sempadan negara daripada dicerobohi dan tidak akan berkompromi dengan sebarang cubaan aktiviti jenayah rentas sempadan.


Polis Perlis patahkan sindiket penipuan pendaftaran kad prabayar tidak sah

KANGAR, 24 Jun - Polis Kontinjen Perlis menumpaskan sindiket penipuan pendaftaran kad prabayar yang berselindung di sebalik perniagaan syarikat telekomunikasi dengan memberkas tujuh individu termasuk tiga wanita Rabu lepas.Ketua Polis Perlis Datuk Surina Saad berkata kesemua mereka yang juga warga tempatan berumur lingkungan 19 hingga 35 tahun itu diberkas ketika sedang asyik menggunakan peralatan komputer serta mesin di sebuah premis di sekitar Taman Cahaya pada 5.40 petang."Siasatan awal mendapati suspek dipercayai terlibat dengan sindiket penipuan pendaftaran kad prabayar secara tidak sah.

(Ketua Polis Perlis Datuk Surina Saad semasa sidang media penipuan pendaftaran kad prabayar di sini / Foto PDRM Perlis)

"Suspek juga didapati menggunakan data peribadi warga tempatan dan asing yang dibekalkan sindiket lain bagi mengaktifkan kad prabayar berkenaan," katanya pada sidang media di Ibu Pejabat Polis Kontinjen (IPK) Perlis hari ini.Surina berkata suspek terlibat juga dikesan bertindak menjual kad prabayar yang telah diaktifkan itu kepada sindiket yang menjalankan aktiviti jenayah komersial.Beliau berkata polis merampas peralatan seperti 15 monitor, 14 unit pemprosesan komputer, papan kekunci (13), pemacu kilat (1), sim card multiplexer (51), kad sim (3,084), modem (1) dan tetikus (13) dengan nilai keseluruhan bernilai RM130,000."Tujuh suspek berkenaan didapati tidak mempunyai kesalahan jenayah lampau dan kesemua mereka ditahan reman selama tiga hari bermula 23 hingga 25 Jun," katanya.Surina berkata kes tersebut disiasat di bawah Seksyen 420 Kanun Keseksaan kerana menipu dan Seksyen 239 Akta Komunikasi dan Multimedia kerana memiliki kelengkapan peranti tiada standard."Polis Perlis akan bekerjasama dengan Suruhanjaya Komunikasi dan Multimedia Malaysia (MCMC) untuk melengkapkan siasatan kes ini," katanya.- BERNAMA


Lelaki cuba terjun bangunan selepas tikam isteri dan ibu mentua direman

KOTA BHARU, 23 Jun - Seorang lelaki yang cuba terjun dari bangunan semalam selepas dipercayai menikam isteri dan ibu mentuanya dalam kejadian di Tumpat pada Selasa lalu ditahan reman tiga hari di Mahkamah Majistret Kota Bharu, Kelantan hari ini.  Perintah tahanan reman terhadap suspek yang berusia 27 tahun itu dikeluarkan oleh Penolong Pendaftar Mahkamah Rendah Kota Bharu, Nuriza Mustafa.  Tempoh reman bermula hari ini sehingga Sabtu ini.  Sementara itu, Pemangku Ketua Polis Kelantan, Datuk Muhamad Zaki Harun ketika dihubungi mengesahkan reman berkenaan.  Katanya, reman dibuat mengikut Seksyen 448 Kanun Keseksaan kerana menceroboh.  Reman dibuat bagi membantu siasatan kes berkaitan pencerobohan bangunan yang dalam pembinaan.

(Suspek yang cuba terjun dari bangunan selepas menikam isteri dan ibu mentua direman selama tiga hari di Mahkamah Majistret Kota Bharu, Kelantan)

Bagi kes mencederakan isteri dan ibu mentua mengikut Seksyen 326 Kanun Keseksaan, permohonan reman akan dibuat selepas ini di Tumpat.  Semalam media melaporkan seorang pemandu lori ditahan selepas berjaya dipujuk ketika cuba terjun daripada tingkat 31 bangunan dalam pembinaan di Lembah Sireh, Kota Bharu.  Suspek dipercayai melarikan diri ke bangunan itu selepas menikam isteri dan ibu mentuanya dengan dua bilah pisau kerana berlaku perselisihan faham di sebuah rumah di Chabang Empat, Tumpat pada Selasa lalu.  Dalam kejadian pukul 6.35 petang itu, isteri lelaki terbabit yang berusia 20-an cedera retak di kepala dan beberapa bahagian badan manakala ibu mentuanya yang berusia 60-an luka di kepala akibat ditikam suspek.


Kanak-kanak lelaki tiga tahun maut terjatuh dari tingkat 10

KUALA LUMPUR, 22 Jun-Seorang kanak-kanak lelaki berumur tiga tahun maut selepas terjatuh dari tingkat 10 sebuah kondominium di Jalan Dutamas di sini, petang ini.

Mayat kanak-kanak itu ditemukan di tingkat tiga kondomium itu.

Ketua Polis Daerah Sentul ACP Beh Eng Lai berkata pihaknya menerima panggilan MERS 999 berhubung kemalangan terbabit kira-kira jam 3.30 petang tadi.

"Mangsa disahkan meninggal di tempat kejadian oleh pasukan perubatan Hospital Kuala Lumpur," katanya kepada Bernama.

Menurut Beh, sebelum kejadian mangsa dan ibunya berada di ruang tamu sebelum mangsa berlari ke bilik air dan memanjat tab mandi lalu naik ke atas tembok dalam tandas itu.

"Mangsa dipercayai membuka tingkap tandas sebelum menyusup keluar dan terjatuh di perimeter laluan bomba di tingkat tiga," katanya.

(Ketua Polis Daerah Sentul ACP Beh Eng Lai/FOTO FB POLIS SENTUL)

Difahamkan ibu mangsa yang berusia 32 tahun kemudian turun memaklumkan kepada pengurusan mengenai kejadian itu.

Beh berkata polis sedang menyiasat dengan lebih lanjut berhubung kejadian itu.

Mayat mangsa dibawa keluar oleh ibu mangsa pada kira-kira jam 7.30 malam sebelum menaiki kenderaan polis ke Hospital Kuala Lumpur (HKL) untuk proses bedah siasat. -BERNAMA


Tiket penerbangan tidak wujud,  pemilik syarikat agensi pelancongan didenda RM3,000

KUALA LUMPUR, 22 Jun - Mahkamah Majistret Kuala Lumpur hari ini menjatuhkan hukuman denda RM3,000 terhadap seorang wanita warganegara Korea Selatan atas kesalahan menipu urusniaga pembelian tiket penerbangan dalam talian.Tertuduh, Lee Chorong, 38, membuat pengakuan bersalah itu di hadapan Majistret Atiqah Mohamed Saim.Berdasarkan pertuduhan, Lee Chorong bersama suspek yang masih bebas telah memperdayakan seorang wanita berusia 29 tahun untuk mendapatkan tiket penerbangan ke Korea sehingga mendorong mangsa menyerahkan wang berjumlah lebih RM10,000 kepadanya.

(Anggota polis membawa wanita Korea Selatan, Lee Chorong ke mahkamah bagi pendakwaan atas kesalahan penipuan tiket penerbangan ke Korea)

Bagaimanapun selepas pembayaran, mangsa gagal mendapatkan tiket penerbangan tersebut .Perbuatan itu dilakukan di sebuah Kondominium di Bukit Jalil pada 16 April lalu.Tertuduh didakwa mengikut Seksyen 417 Kanun Keseksaan dibaca bersama Seksyen 34 kanun sama yang memperuntukan hukuman penjara maksimum lima tahun atau denda atau kedua-duanya sekali jika sabit kesalahan.Mahkamah turut memerintahkan wanita Korea itu dipenjara tiga bulan sekiranya gagal membayar denda. Tertuduh membayar denda itu.Timbalan Pendakwa Raya Aisyah Mohamed Zanyuin memohon hukuman setimpal supaya dapat memberi pengajaran kepada tertuduh memandangkan kesalahan itu serius.Peguam Muhammad Syafiq Salleh yang mewakili tertuduh memohon hukuman denda dengan alasan ini merupakan kesalahan kali pertama anak guamnya selain dia mempunyai dua anak berumur antara setahun dan tiga tahun.


20 bekas pelajar MRSM Merbok didakwa atas pertuduhan pukul rakan

KEDAH, 22 Jun - 20 bekas pelajar Maktab Rendah Sains Mara (MRSM) Merbok di sini, dihadapkan ke Mahkamah Majistret hari ini, atas pertuduhan mencederakan dan memukul seorang pelajar dua tahun lalu.Kesemua tertuduh yang berusia 18 dan 19 tahun membuat pengakuan itu di hadapan Majistret Nadhirah Abdul Rahim. Bagaimanapun prosiding dijalankan dalam kamar mahkamah secara tertutup atas permintaan keluarga.Mengikut kertas pertuduhan, semua pelajar terbabit yang ketika itu berusia 16 dan 17 tahun didakwa secara bersama mendatangkan kecederaan terhadap rakan sekolah berusia 16 tahun di kawasan asrama.Semua mereka terdiri daripada 10 bekas pelajar Tingkatan Lima dan 10 bekas pelajar Tingkatan Empat yang tinggal di asrama sekolah berkenaan sebelum ini.

(20 bekas pelajar MRSM Merbok didakwa hari ini atas pertuduhan pukul rakan dua tahun lalu)

Dalam kejadian pada 27 Oktober 2020 itu, seorang pelajar Tingkatan Empat menjadi mangsa apabila dipukul 20 pelajar yang tidak berpuas hati dengan tindakannya mengarahkan mereka mengosongkan padang selepas waktu riadah petang.Mangsa yang ketika itu memegang jawatan Presiden Badan Dakwah dan Rohani pada mulanya dipukul sekumpulan 10 pelajar Tingkatan Lima pada jam 12.30 tengah malam selepas dia diajak turun ke bawah asrama oleh seorang rakan yang mendakwa pelajar senior mahu bertemu dengannya.Pada jam 2 pagi pula, mangsa didatangi pelajar lain yang mengajaknya ke bilik sebelah untuk menyelesaikan masalah sebelum dipukul bergilir-gilir di perut, belakang badan, peha dan kaki oleh 10 pelajar Tingkatan Empat.Berikutan itu, mangsa membuat laporan polis berhubung kejadian terbabit.Bagi kesalahan itu, mereka didakwa mengikut Seksyen 323 Kanun Keseksaan dan dibaca bersama Seksyen 34 Kanun Keseksaan. Jika sabit kesalahan boleh dihukum penjara sehingga setahun atau denda sehingga RM2,000 atau kedua-duanya sekali.Nadhirah membenarkan semua tertuduh masing-masing diikat jamin RM1,000 dengan seorang penjamin.  Kes dikendalikan Timbalan Pendakwa Raya, S Preeya, manakala tertuduh diwakili peguam Nurliyana Mohd Razali. Mahkamah menetapkan 10 Ogos depan sebagai tarikh sebutan semula kes sementara menunggu laporan akhlak diserahkan sebelum hukuman dijatuhkan.


Pertuduhan penyanyi Yasin tanam 17 pokok ganja, kekal

(Pertuduhan terhadap Yasin dikemukakan mengikut Seksyen 6B (1) (a) Akta Dadah Berbahaya 1952 dan boleh dihukum di bawah Seksyen 6B (3) akta sama, yang memperuntukkan penjara seumur hidup dan sebat tidak kurang daripada enam sebatan, jika sabit kesalahan)

PETALING JAYA, 22 Jun- Mahkamah Sesyen di sini diberitahu bahawa pertuduhan menanam 17 pokok ganja di sebuah kondominium di Kota Damansara yang dihadapi penyanyi nasyid dan komposer, Muhammad Yasin Sulaiman, dikekalkan mengikut Seksyen 6B (1) (a) Akta Dadah Berbahaya 1952.Timbalan Pendakwa Raya, Mohd Asnawi Abu Hanipah, berkata ia berdasarkan laporan kimia yang diperoleh pihak pendakwaan petang semalam.“Bagi kes ini, pertuduhan dikekalkan dan pihak kami memohon satu tarikh baharu untuk serahan dokumen kepada pihak pembelaan,” katanya semasa sebutan kes itu di hadapan Hakim Mahkamah Sesyen Jamaludin Mat.Peguam Ariff Azami Hussien, yang mewakili Muhammad Yasin, 47, berkata pihaknya berterima kasih kepada pendakwaan kerana dapat menyiapkan laporan kimia itu dalam tempoh masa yang singkat dan memohon dua minggu untuk tarikh sebutan kes.Mahkamah kemudian menetapkan 6 Julai ini untuk sebutan semula kes.Ketika ditemui pemberita di luar mahkamah, Mohd Asnawi berkata hasil laporan kimia itu mengesahkan 17 pokok itu adalah pokok ganja.

Pelantun lagu ‘Mimpi Laila’ itu didakwa menanam 17 pokok dalam pasu plastik berisi tanah dan daripadanya kanabis boleh diperoleh sama ada secara terus atau secara tidak langsung di kediamannya di Kondominium Casa Indah, Persiaran Surian Damansara Indah Resort Home, PJU 3 Kota Damansara di sini, pada 5.30 petang, 24 Mac lepas.Pertuduhan dikemukakan mengikut Seksyen 6B (1) (a) Akta Dadah Berbahaya 1952 dan boleh dihukum di bawah Seksyen 6B (3) akta sama, yang memperuntukkan penjara seumur hidup dan sebat tidak kurang daripada enam sebatan, jika sabit kesalahan.Sementara itu, Majistret Zhafran Rahim Hamzah turut menetapkan tarikh sama (6 Julai) untuk sebutan semula kes bagi pertuduhan mengedar dadah dihadapi Muhammad Yasin selepas Mohd Asnawi memaklumkan pihaknya akan melakukan siasatan lanjut mengenai laporan kimia berhubung kes itu (edar dadah) yang diperoleh semalam.Bapa kepada dua anak itu didakwa mengedar dadah berbahaya jenis ganja anggaran berat 214 gram di lokasi, masa dan tarikh yang sama.Pertuduhan dikemukakan mengikut Seksyen 39B(1)(a) Akta Dadah Berbahaya 1952 dan boleh dihukum di bawah Seksyen 39B(2) akta sama, yang membawa hukuman mati atau penjara seumur hidup dan jika tidak dijatuhkan hukuman mati, dijatuhkan hukuman sebatan tidak kurang daripada 15 sebatan, jika sabit kesalahan.Kelihatan isteri, dan anak perempuan Muhammad Yasin berusia 14 tahun serta ahli keluarga penyanyi itu hadir ke mahkamah hari ini.Sebelum masuk ke bilik mahkamah, Muhammad Yasin yang memakai baju kemeja-T berwarna hitam dan berseluar putih sempat mengucapkan ‘Assalamualaikum’ kepada pihak media dan mengucapkan takziah di atas pemergian penyanyi dan pelakon terkenal Adibah Noor Mohamed Omar serta rakan baiknya, Mujahid Abdul Wahab.Sementara itu, seorang lagi peguam Muhammad Yasin, Mohd Yusmadi Mohd Yusoff memberitahu pemberita, anak guamnya memerlukan rawatan pakar untuk penyakit bipolar di hospital yang mempunyai rekod penyanyi itu.“Saya difahamkan, sebelum ini Yasin sudah dibawa ke Hospital Sungai Buloh, namun ia bukan tempat yang sesuai. Lebih baik Yasin dapatkan rawatan pakar di Hospital Universiti Kebangsaan Malaysia (HUKM) dan Hospital Pantai Kuala Lumpur yang mempunyai rekod kesihatannya," kata peguam itu.-BERNAMA


13 tahi dadah ditahan menerusi Ops Tapis Khas Daerah Pontian

PONTIAN, 22 Jun-  Seramai 13 lelaki berumur 24 hingga 60 tahun, ditahan, disyaki memiliki dan mengambil dadah, menerusi enam serbuan di lokasi berlainan di Pontian, Johor, semalam.  Ketua Polis Daerah Pontian, Superintenden Mohammad Shofee Tayib memaklumkan, tangkapan dijalankan menerusi Ops Tapis Khas Daerah Pontian, melibatkan kerjasama Agensi Anti Dadah Kebangsaan (AADK).  Kawasan operasi dikenal pasti menjadi tempat penagih mengambil dadah melibatkan tiga lokasi di Kukup, serta satu lokasi masing-masing di Serkat, Permas dan Pontian.  Antara dadah dirampas, syabu dan heroin, manakala ujian air kencing mendapati kesemua suspek positif dadah.  Kes disiasat mengikut Seksyen 12 (2) Akta Dadah Berbahaya 1952, serta Seksyen 15 (1) akta yang sama.

(Ketua Polis Daerah Pontian, Superintenden Mohammad Shofee Tayib)